Projek Rosmari-Marjoram dijangka keluarkan gas pertama penghujung 2026 – Shell

KUCHING: Projek Rosmari-Marjoram oleh Sarawak Shell Bhd yang juga anak syarikat Shell Plc, dengan kerjasama Petronas Carigali Sdn Bhd di Bintulu, dijangka mengeluarkan gas pertamanya menjelang akhir 2026.

Projek Rosmari-Marjoram yang terletak 220 kilometer di luar pesisir Bintulu, Sarawak dilengkapi dengan saluran paip sepanjang 207 kilometer ke daratan serta loji gas di darat yang membantu dalam memastikan bekalan gas berterusan ke Kompleks LNG Petronas di Bintulu.

Pengerusi Shell Malaysia, Siti Sulaiman berkata, projek itu dijangka dapat menghasilkan kira-kira 750 juta kaki padu standard gas sehari.

“Ini adalah antara projek terbesar Shell di Malaysia yang turut menjadi kemajuan besar bagi perniagaan minyak dan gas huluan di Sarawak,” katanya pada majlis rumah terbuka dianjurkan oleh Shell di salah sebuah hotel di sini, hari ini.

Mengulas berkenaan kekuatan anggota pasukan teknikal, Siti berkata, kedudukan Shell di Miri kini akan jauh lebih besar berbanding sebelumnya.

“Dalam bulan ini, kami telah mengumpulkan beberapa anggota pasukan teknikal dari Kuala Lumpur dan Kota Kinabalu ke Miri. Ini bermakna kedudukan kami di Miri kini jauh lebih besar berbanding sebelumnya.

“Selain itu, ibu pejabat Shell yang ketika ini terletak di Lutong akan berpindah ke Miri Times Square menjelang akhir tahun ini.

“Kemudahan itu juga merupakan ibu pejabat Shell di Miri untuk Sabah dan Sarawak,” jelasnya.

Oleh Azreen Keria

See author's posts


Perlu pantas rangsang ekonomi global

LAWAS: Komuniti usahawan Sarawak perlu bergerak pantas merebut peluang dalam peluang perniagaan yang berterasakan teknologi moden.

Pihak Kerajaan Sarawak melalui Kementerian Perdagangan Antarabangsa dan Industri, Terminal Perindustrian dan Pembangunan Usahawan Sarawak(MINTRED) kini terus giat mendedahkan masyarakat peniaga dengan teknologi baru untuk perniagaan mereka.

Menteri Muda Pembangunan Usahawan dan PKS Sarawak, Datuk Haji Mohd Naroden Majais (gambar) memberitahu bahawa permintaan global dan dalam negara terhadap sektor pemakanan semakin berkembang pesat.

Ini sejajar dengan pertumbuhan populasi global yang terus meningkat.

Malahan sektor lain seperti perkhidmatan juga telah berkembang ke arah ekonomi digital untuk memasarkan produk mereka.

Kini teknologi dihujung jari semakin memainkan peranan mengerakkan ekonomi tempatan dan antarabangsa.

Beliau menyatakan demikian pada Program Keusahawanan: Teknik Menjana Pendapatan Melalui Platform Teknologi Digital di Hotel Seri Malaysia Lawas anjuran Kementerian Perdagangan Antarabangsa dan industri, Terminal Perindustrian dan Pembangunan Usahawan Sarawak(MINTRED) semalam.

Seterusnya Naroden memberitahu, semasa arahan Perintah Kawalan Pergerakan (PKP) lalu telah menyaksikan penjualan terkumpul daripada data kementeriannya ialah sebanyak RM35 juta hanya melalui perkhidmatan sistem BROS.Manakala mereka yang terlibat dalam penghantaran makanan dibawah kementerian pula mendapat pendapatan antara RM150 ke RM250 sehari.

Ini jelas membuktikan teknologi hari ini boleh membantu diri pengusaha yang terlibat.

Selain itu, pihak kementerian juga menyediakan sejumlah peruntukan untuk pinjaman dan geran kepada usahawan yang layak di Sarawak.

Oleh Adeng Edrus

See author's posts


Tiga mangsa kebakaran selamat dikebumikan

KUCHING: Jenazah tiga mangsa kebakaran di Kampung Gita malam tadi selamat dikebumikan di Tanah Perkuburan Islam Semariang di sini sebentar tadi.

Jenazah ketiga-tiganya yang sebelum itu disembahyangkan di Masjid At-Taqwa Kampung Gita, dikebumikan dalam satu liang lahad.

Mereka yang terkorban ialah pesara Datu Affandi Keli, 69, anaknya Aneeqa Affandi, 35, dan anak saudara berusia 22 tahun, Nor Hasyidah Ajis.

Hadir sama Menteri Utiliti dan Telekomunikasi, Datuk Julaihi Narawi dan isteri.

Malam tadi, Pengarah Bomba Sarawak Datu Khirudin Drahman berkata, ketiga-tiga mangsa dipercayai meninggal dunia akibat terhidu asap.

“Hanya mangsa lelaki ditemui dengan sedikit kesan melecur di lengannya – berkemungkinan besar disebabkan serpihan api.

“Punca sebenar kematian masih perlu disahkan oleh Jabatan Forensik Hospital Umum Sarawak (SGH),” katanya kepada pemberita di lokasi kebakaran iaitu Lorong Bunga Tongkeng Kampung Gita.

Jabatan Bomba dan Penyelamat dalam satu kenyataan malam tadi menyatakan pihaknya menerima panggilan mengenai kejadian itu pada 7.03 malam.

Ia menyatakan sejurus api berjaya dikawal, anggota bomba memasuki rumah berkenaan kira-kira 8.30 malam dengan menaiki tangga ke tingkat dua dan menemui salah seorang maut di dalam sebuah bilik pada 8.40 malam.

Pencarian seterusnya membawa kepada penemuan dua lagi mangsa di tingkat atas rumah.

See author's posts


SEB tingkat bekalan elektrik di wilayah utara

KUCHING: Sarawak Energy Berhad (SEB)melabur dengan ketara untuk meningkatkan kebolehpercayaan bekalan elektrik di wilayah utara termasuk bandar raya kedua terbesar di Sarawak, Miri.

Syarikat itu memfokuskan kepada projek pengedaran untuk menambahkan lebih banyak titik suntikan bekalan dengan memasang dan menaik taraf kabel tambahan untuk memperluas rangkaian atau saluran bekalan.

Ini sejajar dengan rancangan strategik Kementerian Utiliti Sarawak untuk memajukan projek dan usaha pengukuhan untuk memodenkan lagi sistem bekalan elektrik di wilayah utara yang sedang membangun dan seterusnya di Sarawak.

Kerja pengukuhan akan memenuhi permintaan yang semakin meningkat dan meningkatkan kebolehpercayaan bekalan kerana kawasan dari Miri hingga Lawas terus berkembang dengan kemunculan kawasan perbandaran, perniagaan dan kawasan perumahan baharu.

Menteri Utiliti Sarawak, Dato’ Sri Dr Stephen Rundi Utom berkata, walaupun terdapat kelewatan disebabkan pandemik global Covid-19, Sarawak Energy terus berusaha untuk memodenkan sistem elektrik semasa di kawasan bandar dan pinggiran utara Sarawak.

“Pembangunan dan penghijrahan penduduk luar bandar ke kota untuk merebut pelbagai peluang sosioekonomi telah meningkat permintaan yang memerlukan penambahbaikan untuk sistem bekalan.

“Kementerian saya dan Sarawak Energy mempercepat kerja untuk sistem elektrik yang lebih moden dan boleh dipercayai di wilayah utara. Projek penting untuk Miri, Limbang dan Lawas telah selesai dan kami akan meneruskan usaha itu,” katanya.

Ketua Pegawai Eksekutif Kumpulan Sarawak Energy, Datu Sharbini Suhaili pula berkata, usaha konsisten akan diteruskan untuk memastikan Sarawak Energy menyediakan liputan elektrik sepenuhnya di Wilayah Utara.

“Semasa kami mengusahakan projek penghantaran untuk menghubungkan Limbang dan Lawas ke grid elektrik utama, pasukan kami juga meningkatkan dan memperkuat sistem pengedaran elektrik di Miri, Limbang dan Lawas,” katanya dan menegaskan, ini termasuk infrastruktur pengedaran baharu.

“Kami sedang membina stesen pencawang, memasang peralatan dan kabel tambahan untuk menyampaikan bekalan elektrik yang dijana kepada pelanggan utara kami setelah projek penghantaran berterusan selesai. Kerja-kerja pengukuhan ini dilakukan secara bertahap dan akan terus mengemas kini kemajuannya kepada pelanggan,” katanya.

Beliau juga meyakinkan pelanggan langkah-langkah perlu telah diambil untuk meminimumkan gangguan dan memastikan pemulihan cepat semasa bekalan terputus.

“Ketika projek ini berjalan, kami telah melaksanakan langkah-langkah luar jangka dengan pasukan yang berdedikasi untuk mengawasi kelancaran sistem bekalan. Pasukan itu bersedia untuk memulihkan bekalan dengan selamat dalam masa sesingkat mungkin sekiranya berlaku gangguan,” katanya.

Bagi Miri, pencawang Eastwood 132kV dan 33kV baharu bernilai RM65 juta secara keseluruhan memberi manfaat kepada sekitar 15,000 pelanggan yang tinggal di bandar Miri, Marina dan sekitarnya. Di samping itu, kemudahan tersebut memenuhi pembangunan di Eastwood Valley dengan kelebihan tenaga yang digunakan untuk pertumbuhan beban wilayah.

Tahun ini, talian bekalan 33kV dipasang untuk menghubungkan pencawang Eastwood ke pencawang Marina 33kV dan ini akan mengalihkan beban bekalan di Marina, Luak dan Bandar 33kV. Kerja-kerja akan dimulakan pada suku keempat 2020 dan menelan belanja RM13 juta.

Sementara itu, saluran bekalan bawah tanah 33kV baharu akan dipasang untuk menyediakan litar berganda yang menghubungkan pencawang Tudan baharu dengan pencawang Piasau baharu untuk memberi manfaat kepada lebih 7,000 isi rumah di Piasau dan kawasan sekitarnya. Projek ini berharga RM18 juta dan dijadualkan bermula pada suku keempat 2020.

Pencawang 33kV Bandar Miri yang baharu, yang merupakan lanjutan daripada pencawang yang ada, juga berjaya beropeasi pada Januari tahun ini. Pencawang dalaman yang baharu sangat penting untuk menstabilkan sistem bekalan di pusat perniagaan Miri dan kawasan sekitarnya.

Di Niah dan Bekenu, rancangan tindakan segera tahun ini termasuk memasang pengatur voltan untuk meningkatkan bekalan dari Pencawang Similajau sementara menunggu penyelesaian dari Pencawang Batu Niah 33kV yang dijangka beroperasi dalam talian pada tahun 2021.

Bekalan ke kawasan itu akan diperkukuhkan lagi dengan titik suntikan tambahan dari Kampung Iran ke Sepupok dan ini akan siap menjelang pertengahan 2021. Buat masa ini pasukan sedang memasang transformer 5 MVA 33 / 11kV di persimpangan Sepupok yang dijangka beroperasi pada September 2020.

Bagi Marudi, pencawang 33kV baharu dianggap berfungsi sebagai titik suntikan tambahan ke penempatan sungai. Sementara itu, Sarawak Energy akan berusaha untuk meningkatkan talian bekalan yang ada dengan penyelenggaraan berkala untuk mengurangkan risiko gangguan bekalan.

Pada masa ini di Lawas, sumber bekalan baharu diperkenalkan dari pencawang 33kV Pulau Salam untuk meningkatkan kebolehpercayaan kepada lebih 800 pelanggan di daerah Trusan. Ini akan memendekkan tempoh gangguan jika ada dengan mengaktifkan pertukaran antara sumber bekalan dengan cekap. Projek ini dijangka selesai pada September 2020.

Tahun lalu, Sarawak Energy menyelesaikan pencawang Loagan Salam 33 / 11kV yang menyediakan sumber bekalan tambahan kepada Trusan untuk menyokong pencawang pengedar utama yang ada.

Tambahan talian bekalan 33kV juga akan dipasang untuk meningkatkan kebolehpercayaan elektrik ke kawasan Sundar. Projek ini akan memenuhi lebih 1,000 pelanggan dan dijangka siap pada akhir tahun 2020.

Ini melengkapkan talian bekalan sedia ada yang telah ditingkatkan daripada 11kV menjadi 33kV untuk meningkatkan bekalan voltan dari pencawang Pulau Salam 33kV ke Sundar. Peningkatan talian bekalan menangani masalah beban berlebihan di kawasan itu terutama pada musim panas dan perayaan.

Manakala untuk Limbang, talian bekalan antara pencawang Batu Biah dan pencawang Pasar sedang ditingkatkan dan sandaran untuk talian bekalan Pandaruan akan dipasang pada tahun 2021. Ini akan membantu menstabilkan bekalan ke SMK Limbang, SMKA Limbang, kampung Pahlawan dan kampung lain yang menuju ke kompleks Pandaruan ICQS.

See author's posts


Kes kematian Covid-19 lebih tinggi hujung minggu

JUMLAH kematian global akibat Covid-19 adalah 6 peratus lebih tinggi pada hujung minggu. • Foto AFP

TORONTO, Kanada: Satu kajian terbaharu mendedahkan bahawa kematian disebabkan Covid-19 adalah lebih tinggi semasa hujung minggu berbanding hari biasa, lapor AFP.

Pakar dari Universiti Toronto menganalisis semua kematian yang dilaporkan kepada pangkalan data Covid-19 Pertubuhan Kesihatan Sedunia (WHO) antara 7 Mac 2020 hingga 7 Mac 2022.

Para penyelidik berkata, jumlah purata kematian global akibat koronavirus adalah enam peratus lebih tinggi pada hujung minggu berbanding hari bekerja dengan angka 8,532 berbanding 8,083 sepanjang tempoh tersebut.

Penemuan itu yang akan dibentangkan pada acara Kongres Mikrobiologi Klinikal dan Penyakit Berjangkit Eropah (ECCMID) di Portugal akhir bulan ini, mencadangkan Britain mempunyai purata 239 kematian hujung minggu berbanding 215 pada hari bekerja iaitu peningkatan sebanyak 11 peratus.

Amerika Syarikat (AS) mempunyai purata 1,483 kematian hujung minggu berbanding 1,220 pada hari bekerja, peningkatan sebanyak 22 peratus. Brazil pula mempunyai purata 1,061 kematian hujung minggu berbanding 823 pada hari bekerja, melonjak sebanyak 29 peratus.

Salah seorang penyelidik, Dr. Fizza Manzoor berkata, kelewatan dalam melaporkan kematian pada hujung minggu tidak mengambil kira sepenuhnya perbezaan di negara tertentu seperti Jerman yang melaporkan lebih sedikit kematian purata pada hujung minggu (137) berbanding hari bekerja (187).

“Kelewatan laporan birokrasi pada hujung minggu tidak cukup untuk menjelaskan mengapa terdapat  sedikit kematian Covid-19 yang didokumenkan pada hari Isnin berbanding dengan hari Jumaat dan tidak dapat menjelaskan mengapa peningkatan kematian hujung minggu begitu ketara di AS dan tidak dilihat di Jerman.

“Sebaliknya, ‘kesan hujung minggu’ juga berkemungkinan disebabkan oleh kekurangan kakitangan klinikal, kapasiti dan pengalaman. Lebih-lebih lagi, penemuan kami menunjukkan bahawa masalah ini tidak dapat diselesaikan walaupun prestasi dan kesedaran sistem kesihatan bertambah baik sepanjang tempoh tersebut,” jelas Fizza.

Para penyelidik menambah bahawa kesimpulan kepada kajian ini adalah mungkin dihadkan oleh keputusan negatif palsu, kes yang tidak dijawab ralat kemasukan data dan bahawa data yang tersedia tidak mengambil kira keseriusan penyakit dan campur tangan kesihatan awam di negara individu. – AFP

See author's posts


Mula beroperasi semalam

KUCHING: Pasar Raya Emart Tabuan Jaya yang terbesar di Sarawak kini telah dibuka dengan reka bentuk dan konsep terbaharu bagi memberikan pengalaman membeli-belah yang lebih menyeronokkan kepada pelanggan di sini.

Pengurus Kanan Emart Kuching, Phang Kang Wai berkata, Emart Tabuan Jaya, sebuah pasar raya baharu bukan sahaja menawarkan pelbagai barangan tetapi juga memperkenalkan kaunter daftar keluar sendiri bagi pembayaran sendiri oleh pelanggan.

“Kaunter ini merupakan yang pertama oleh pasar raya Emart dan juga pertama di Sarawak.

“Dengan kaunter ini kita berharap akan memberikan kesenangan untuk pelanggan membayar barangan mereka sendiri dan mengelakkan mereka daripada beratur panjang untuk membayar di kaunter biasa,” katanya ketika Majilis Pra-pelancaran Emart Tabuan Jaya semalam.

Beliau berharap, pasar raya itu bakal menjadi pilihan yang terbaik kepada penduduk di sekitar Kuching secara amnya.

Emart Tabuan Jaya beroperasi bermula 7.00 pagi hingga 11.00 malam setiap hari.

Sempena pembukaan cawangan baharu Emart ini juga, 100 pelanggan pertama telah menerima set barangan  percuma seawal jam 8.00 pagi.

Emart Tabuan Jaya turut mengadakan tiga hari jualan istimewa bagi ahli-ahli Emart menikmati harga barang jualan yang lebih murah iaitu dari 3 Julai hingga 5 Julai ini.

Emart yang sentiasa memperbaharui servis mereka kini memudahkan urusan pendaftaran ahli secara atas talian dan juga ahli boleh mengemaskini mata terkumpul melalui atas talian.

Emart turut dikatakan bakal memperkenalkan aplikasi Emart tersendiri bagi memberikan pengalaman membeli- belah yang lebih senang kepada pelanggan mereka.

Oleh Alexandra Lorna

See author's posts


UOB Malaysia, StoreHub bantu perniagaan F&B kecil

KUALA LUMPUR: UOB Malaysia telah bekerjasama dengan syarikat teknologi perniagaan, StoreHub, bagi membantu perniagaan makanan dan minuman (F&B) kecil mengurangkan kos operasi berikutan permintaan yang semakin meningkat untuk khidmat penghantaran makanan dalam talian.

Melalui kerjasama ini, pelanggan perniagaan F&B kecil bank boleh mendigitalkan operasi pesanan makanan mereka dan menjimatkan kos apabila menggunakan sistem operasi runcit berasaskan tablet StoreHub dan khidmat penghantaran makanan dalam talian, Beep Delivery.

Dalam satu kenyataan semalam, ia berkata, dengan fi transaksi Beep Delivery yang hanya dua peratus ke atas jualan dalam talian mereka, perniagaan F&B dapat menjimatkan lebih banyak kos berbanding menggunakan perkhidmatan daripada pasaran penghantaran makanan yang mengenakan bayaran sehingga 30 peratus.

Perniagaan ini akan menerima tablet digital StoreHub yang dilengkapi dengan sistem perisian tempat jualan (POS) yang disesuaikan bagi membolehkan mereka menguruskan transaksi secara dalam talian dan juga di kedai mereka.

“Sistem ‘semua dalam satu’ ini membantu perniagaan F&B mendapat maklumat terkini tentang menu, pergerakan inventori stok dan resit jualan serta mengeluarkan laporan aktiviti jualan harian,” kata UOB Malaysia.

Bank itu menambah ia akan memberi subsidi kepada pelanggan yang melanggan sehingga enam bulan ke sistem operasi StoreHub supaya mereka dapat memenuhi permintaan pengguna.

Selepas itu, pelanggan UOB Malaysia boleh terus melanggan sistem operasi StoreHub pada kadar 20 peratus lebih rendah daripada harga langganan pakej sedia ada.

Untuk mengetahui lebih lanjut mengenai sistem operasi StoreHub, pelanggan UOB Malaysia boleh menghubungi Pusat Panggilan Perbankan Perniagaan Bank di +603-2616 6800 atau kunjungi uob.my/storehub. – Bernama

See author's posts


PETARA, ANTU, ANTU !

Tusun Ke-45

KUASA MISTIK ANTU BUNSU PETARA

Bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: (1) Kuasa mistik Petara (God, Almighty, Tuhan) (2) Kuasa mistik Antu Bunsu Petara (Dewa Dewi) (3) Kuasa mistik Antu (Sitan, Jin, Iblis). Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih bekaul tauka datai ba dunya sida tu.

Ketiga-tiga kuasa mistik nya mega suah dipelajar, dipejurai, dikelikuh lalu tau ngasuh kitai mensia dunya tesat penemu. Tegal ti tesat penemu sekeda mensia di serata dunya belaya, bemunsuh lalu bebunuh diri sedunya, diri semenua, diri sebansa sereta sekaban sepangan tauka diri sebilik. Nya mih mensia dunya ti enda sama agama tauka pengarap suah enda ulih begulai sejalai. Nama kebuah utai nyadi baka nya? Sekeda mensia apin ngelala sereta mereti enggau lenak pasal tiga raban kuasa mistik nya. Nya mih jaku orang tuai, bisi mata enda meda, bisi pending enda ninga. Sekeda mensia meda tang enda ngelala. Sekeda mensia ninga tang enda mending.

RETI ‘WHITE MAGIC’

Dulu agi agi tu aku udah mai pemacha mansik pasal pasal penemu jai black magic, ilmu hitam, ti bisi kaul enggau kuasa mistik Antu:Sitan, Jin, iblis. Sekali tu aku mai kita mansik nama utai ti dikumbai orang ‘white magic’, ilmu putih. White magic or light magic mai reti penemu mistik ti nguna kuasa ‘supernatural or magic’ enggau tuju manah sereta ukai ke penguntung diri empu selfless purposes ti bisi tuju kena ngelaban pengawa ‘black magic’. Jeman mensia apin ngelala Petara (God Almighty) penemu manah tu disebut ‘natural magic’ penemu mistik asal.

Asal penemu ‘white magic’ tu ditengkebang seraban bansa ti megai agama ‘paleolitic religion’: pengarap lama dulu kelia jeman ‘Stone Age’ nyengkaum politeisme di menua ‘Ancient Egypt’ lalu udah nya ngerembai ngagai agama Monoteisme (Judaism, Christian, enggau ti bukai) di menua Timur Tengah.

Kuasa mistik penemu burak (white magic) tu bepun ari mensia ti nyembah Antu Bunsu Petara (dewa, gods, godess) ti bekuasa atas pemanah tanah alai bekebun di atas bukit. Lama-kelama, penemu ‘white magic’ tu pan ngerembai nagagi semua pupu raban bansa ti ngemunka pengawa bumai kena ngidupka diri. Pengarap ti baka nya majak ngerembai ngagai raban bansa ti megai agama Politeisme tang udah nya lalu dibantah bansa Judah (Jews).

‘ALAM GHAIB’ AGI DIPEKELIKUHKA

Kira-kira dalam taun 1500 penemu burak tu lalu dipejuraika mensia mayuh. Mayuh mensia pechaya sigi amai bisi kuasa mistik ‘black and white magic’ ti bepelasarka ‘siritual beings and spirits’, raban Antu:Sitan, Jin, Iblis..dalam kategori sihir. Berindik ari nya seraban mensia ti Europa di megai agama Keristin Roman Catholic Church ngaku amai bisi utai idup ‘supernatural being’ baka nya ti ngelaban adat Petara (God Almighty). Nya mih, datai ke maya ari diatu pekara pasal tiga raban kuasa mistik ti disebut ‘alam ghaib’ agi dipekelikuhka mensia mayuh lalu engka nyentuk ke ila kelikuh nya enda tembu. Kitai ga sama udah kala ninga, kala meda di serata dunya mensia belaya, beperang tegal agama enggau pengarap ke ‘supernatural being’ tu laban penemu seraban-seraban bansa mensia bisi penemu diri empu ti bebida ari seraban ke bukai.

Tuju kuasa mistik ‘white magic’ ti selalu dikereja mensia dunya iya nya nyengkaum: Puchau pengasih, puchau bepangan, puchau pengamat, puchau nyuman orang tabin, puchau pengerai, puchau penyangga, sabal mimpi, puchau pemaik, enggau mayuh ti bukai ti bisi besangkut paut enggau jalai pengidup, mensia dunya.

SEBKA ENGGAU PNGAWA MANANG

Dalam jalai pengidup bansa Iban penemu mistik putih ‘white magic’ tu semak sebaka enggau pengawa Manang enggau Lemambang. Manang ukai semina diguna kitai Iban belian lalu nyumanka mensia ti tabin tang mayuh mega diguna dalam pengawa ti disebut di atas nya tadi. Pengawa Manang bepelasarka Antu Bunsu Petara ti disebut Iyang ti datai ari Raja Menjaya seduai Ini Inda Rabong Menua. Lemambang diguna kitai Iban maya pengawa mayuh macham gawai ti bepelasarka Antu Bunsu Petara tujuh iku sida Sengalang Burong diri menyadi enggau Orang Panggau Libau enggau Gelong. Semua pengawa nya endang tuju iya manah magang, enti iya dikereja enggau betul sereta enda ngemedis orang bukai. Semua pengawa tu endang disempulang enggau piring ading ti betul nitihka atur tusun ti menyana. Pengawa ritual Manang tauka Lemambang selalu belaban enggau kuasa mistik Antu: Sitan, Jin, Iblis. Dalam jalai pengidup kitai Iban, kuasa mistik Beliau sama tikas enggau Bomoh, Dukun. Sida tu mega suah nguna ‘white magic’ maya mantu mensia dunya dalam mayuh macham penusah tauka penanggul tegal ti diayahka Antu jai nya.

‘WHITE MAGIC’ KUASA MISTIK MANAH

Kuasa mistik burak (white magic) endang dikumbai kuasa mistik ti manah ‘good magic’ tang nitihka penemu dalam Bup Kudus (Bible) nadai jaku nya. Bup Kudus orang Keristin nadai nyebut bida antara dua iti kuasa mistik nya: kedua-dua iya enda diasuh Petara (God Almighty, Tuhan) laban iya bisi kaul enggau kuasa mistik bukai. Nya alai orang Keristin patut pukas ari kedua-dua kuasa mistik nya. Nama kebuah? Uji peda dalam (Deuteronomy 18:106; Leviticus 19:26, 31; 20:27; Acts 13: 10) bisi nyebut Raja Egypt, Firaun nguna kuasa mistik ‘magic’ bepelasarka “secret arts” sida nguji deka niru kereja ajih ‘miracles’ ti digaga Moses seduai Aaron (Exodus 7:11; 8:7).

‘Secret arts’ nya nyengkaum pengawa ‘ritual sihir’ ti disungkak enggau sampi, puchau ‘spells’, ubat enggau pengaruh ‘chams and amulets.” Dalam Acts 13.10 Saint Paul mega ngutuk sihir Elymas ti digelar iya anak sitan ‘child of the devil’. Dalam Injil Lord Jesus mega mayuh nyebut pasal ‘white magic’ tu ti besangkal enggau ajar Keristin baka dalam: Matthew 2:11, 2 Corinthians 11:14, 1 Peter 5:8, 1 Timothy 4:1. Bacha mih enti deka nemu lenak agi lalu pansik kediri empu; anang semina ninga jaku orang bukai aja.

Nya mih, nitihka penemu agama enggau pengarap mensia di dunya tu, nya mih bida ‘white magic’ tiga bengkah kuasa mistik nya. Nya alai, enti pemacha bisi utai deka ditanya pasal tiga kuasa mistik nya, tau SMS P: 01114019115 / 0138475146. Pia mega pemacha tau ngirumka cherita sereta gambar pasal Antu ngagai Inbox FB aku. Pia mega, tuju aku mansik kuasa tiga bengkah kuasa mistik tu mega ukai tuju deka ‘promote’, aku semina bebagi penemu enggau pemacha lebih agi bansa kitai Iban awakka kitai enda sengapa sebut sereta bekelikuh.

See author's posts


Skuad powerlifting tetap fokus

MESKIPUN kekalutan dilalui tatkala berdepan situasi yang menimbulkan kerunsingan umum berikutan penularan virus Covid-19.

Ia tidak menghambat keinginan barisan atlet skuad powerlifting Para Sukma Sarawak 2020 untuk membuat persiapan.

Malah, barisan pimpinan Jamil Adam (jurulatih) tetap fokus dengan latihan seperti biasa sebagai persediaan menghadapi temasya berprestij negara ‘Sukan Para Sukma Johor 2020’ yang dijadual berlangsung 5 hingga 10 April 2021.

Pengurus Pasukan, Rosmalina Mat Darus memberitahu, persiapan pasukannya kini berjalan seperti biasa.

“Walaupun situasi negara yang agak membimbangkan dengan penularan virus berbahaya (Covid-19).

“Latihan para atlet terpilih mewakili Sarawak berjalan seperti biasa berpandu kepada jadual yang disediakan,” ujar Rosmalina ketika ditemui semalam.

Katanya, sejak Perintah Kawalan Pergerakan (PKP) dilaksanakan hampir empat bulan lalu atlet sedia ada tetap menjalani latihan termasuk tempoh yang sama menyaksikan latihan dijalankan secara sendirian di rumah yang dipantau menerusi rakaman video secara talian.

Tambah Rosmalina, tiada masalah bagi atlet untuk melaksana tugasan masing-masing sepanjang menjalani latihan pada waktu PKP.

“Berbanding latihan mereka ketika ini yang dijalankan di pusat gimnasium (Stadium Sarawak, Petra Jaya) dengan jadual yang telah ditetapkan,” katanya.

Skuad powerlifting para Sukma Sarawak yang cemerlang ketika kejohanan dwitahunan negara di Perak 2018 dengan meraih 10 pingat keseluruhan, tujuh emas, satu perak dan dua gangsa menyenaraikan 17 atlet kesemuanya.

Sembilan atlet lelaki terdiri daripada Ariffin Joeng (49kg), Azlan Mos (54kg), Mohamad Fuad Alen (59kg), Abdul Malik Abdullah (65kg), Bryan Junency Gustin (72kg), Hermandy Rasidi (72kg0, Arrobert Sabai Sambang (80kg), Mohd. Firdaus Affandi (80kg) dan Nicodemus Manggoi Moses (88kg).

Sementara itu, himpunan atlet wanita pula terdiri daripada Nurul Rabiatul Adawiyah Bakri (45kg),Melinda Tiong Zhing Zhing (45kg), Nuramirah Jamaludin (50kg), Fransisca Wells (61kg), Bibiana Ahmad (67kg), Sona Agon (73kg), Rosnani Kassim (73kg) dan Norfariza Mortadza (86kg).

Oleh Faizal Bujang

See author's posts


Enam maut, tujuh lagi cedera

PERKHIDMATAN kecemasan berada di lokasi kemalangan selepas kemalangan ngeri yang membunuhsekurang-kurangnya enam orang di Nieuw-Beijerland, Belanda. •Foto AFP

NIEUW-BEIJERLAND: Polis Belanda berkata, enam orang terbunuh dan tujuh lagi cedera selepas sebuah trak terbabas dan melanggar kawasan barbeku penduduk setempat.

Polis menyoal siasat pemandu lori yang berdaftar di Sepanyol itu berikutan kemalangan pada petang Sabtu lalu di Nieuw-Beijerland, sebuah kampung 30 kilometer di selatan Rotterdam.

Mangsa maut ialah tiga wanita berusia 28, 32 dan 75 tahun serta tiga lelaki berusia 41, 50 dan 62 tahun, semuanya penduduk tempatan, kata polis. Seorang daripada yang cedera berada dalam keadaan kritikal di hospital.

Pada awalnya, polis mengesahkan sekurang-kurangnya dua maut selepas kenderaan itu melanggar tempat barbeku yang sesak dengan orang ramai, menurut laporan berita Belanda dihoskan oleh sebuah kelab luncur ais.

“Kami kini mempunyai enam orang terbunuh dan tujuh cedera, seorang parah selepas kemalangan semalam. Kami masih menyiasat apa sebenarnya yang berlaku,” kata jurucakap polis, Mirjam Boers.

Saksi berkata, trak itu berhenti seketika di persimpangan-T di benteng Zuidzijdsedijk yang sempit, sebelum bergerak, menurut penyiar tempatan Rijnmond.

Gambar dari tempat kejadian yang diambil sejurus selepas kemalangan itu mengenal pasti trak itu milik syarikat El Mosca, yang berpangkalan di Sepanyol.

‘Hilang sekelip mata’

Mejar tempatan Charlie Aptroot berkata, kemalangan itu adalah tragedi pilu penduduk setempat.

“Enam penduduk hilang nyawa mereka. Salah seorang mangsa sarat mengandung,” katanya sambil menambah bahawa kanak-kanak adalah antara yang cedera.

Tiga daripada yang maut termasuk ibu, anak lelaki dan menantu perempuan yang hamil lapan bulan, berasal dari keluarga yang sama seperti yang dilaporkan Rijnmond yang memetik pengumuman gereja tempatan.

Penduduk meletakkan bunga di lokasi kemalangan pada Ahad lalu bagi memperingati mangsa kemalangan tragik itu dengan sebuah kereta polis berkawal di tempat kejadian.

“Apabila kami tiba di sini, ia benar-benar mengerikan. Terdapat ramai polis, ambulans, trak bomba, mereka semua berada di sini.

“Semua orang terjejas dan berkabung dengan penduduk di sini. Tiada apa-apa berlaku di sini, hampir tiada kecurian atau sesuatu yang dahsyat dan tiba-tiba perkara seperti ini berlaku.” ujar penduduk tempatan Bob van den Burg, 20, yang pergi ke tempat kejadian.

‘Kesedihan yang tidak dapat dibayangkan’

Jurucakap polis Boers mengesahkan pemandu berusia 46 tahun dari Sepanyol itu ditahan dan tidak berada di bawah pengaruh alkohol ketika kemalangan itu.

“Dia ditahan kerana menyebabkan kemalangan maut dan kecederaan parah. Peranannya dalam kejadian itu sedang disiasat,” kata polis dalam satu kenyataan.

Penyiasat mengambil sampel darah untuk melihat sama ada dia mengambil sebarang ubat dan juga sedang memeriksa sama ada dia menggunakan telefon semasa kemalangan itu, kata pendakwa raya Belanda.

Raja Willem-Alexander dan Ratu Maxima berkata, mereka terkejut dengan tragedi itu.

“Kami terkejut dan terharu dengan kemalangan ngeri di Nieuw-Beijerland malam tadi yang menyebabkan begitu ramai orang terbunuh. Kesedihan yang tidak dapat dibayangkan dalam komuniti yang rapat ini,” kata mereka dalam satu mesej rasmi.

Perdana Menteri Rutte juga menyampaikan ucapan takziah.

“Berita yang mengerikan… doa saya bersama mangsa dan saudara mara kemalangan yang dahsyat ini. Saya berharap mereka diberi kekuatan,” kata Rutte di Twitter. -AFP

See author's posts


Hajiji angkat sumpah Ketua Menteri Sabah ke-16

KOTA KINABALU :Pengerusi Perikatan Nasional (PN) Sabah Datuk Hajiji Noor yang juga Ahli Dewan Undangan Negeri (ADUN) Sulaman semalam mengangkat sumpah sebagai Ketua Menteri Sabah Ke-16 di hadapan Yang Dipertua Negeri Sabah Tun Juhar Mahiruddin.

Turut mengangkat sumpah di Istana Negeri Sabah di sini semalam, tiga Timbalan Ketua Menteri iaitu Pengerusi Barisan Nasional (BN) Sabah Datuk Seri Bung Moktar Radin yang juga ADUN Lamag, Presiden Parti Solidariti Tanah Airku (STAR) Datuk Dr. Jeffrey Kitingan (ADUN Tambunan), dan Naib Presiden Parti Bersatu Sabah (PBS) Datuk Dr. Joachim Gunsalam (ADUN Kundasang).

Bung Moktar turut mengangkat sumpah sebagai Menteri Kerajaan Tempatan dan Perumahan, Jeffrey (Menteri Pertanian dan Perikanan), dan Joachim (Menteri Pembangunan Perindustrian).

Turut mengang k a t sumpah semalam, Timbalan Ketua Parti Pribumi Bersatu Malaysia (Bersatu) Sabah Datuk Seri Masidi Manjun sebagai Menteri Kerja Raya Sabah dan Setiausaha Agung PBS Datuk Jahid Jahim (Menteri Pembangunan Luar Bandar Sabah) Turut hadir, isteri Yang Dipertua Negeri Sabah Toh Puan Norlidah R M Jasni, Menteri Kanan (Keselamatan) Datuk Seri Ismail Sabri Yaakob merangkap Naib Presiden UMNO,Menteri Pertanian dan Industri Makanan Datuk Seri Dr Ronald Kiandee yang juga Naib Presiden Bersatu, dan Timbalan Presiden PBS Datuk Seri Radin Malleh.

Terdahulu, sebelum mengangkat sumpah semua pemimpin itu menerima watikah pelantikan masing-masing daripada Juhar.

Selepas mengangkat sumpah, pemimpin itu menandatangani watikah pelantikan disaksikan Hakim Mahkamah Tinggi Kota Kinabalu Datuk Martin Idang, sebelum Mufti Kerajaan Negeri Sabah Datuk Bungsu @ Aziz Jaafar membacakan doa.

Gabungan Rakyat Sabah memperoleh majoriti mudah untuk mengambil alih tampuk pimpinan kerajaan negeri daripada Parti Warisan Sabah (Warisan) pada Pilihan Raya Negeri Sabah ke-16 apabila memperoleh 38 daripada keseluruhan 73 kerusi Dewan Undangan Negeri ini. – Bernama

See author's posts


246 struktur telekomunikasi 5G bakal dibangunkan di Kuching

KUCHING: Sebanyak 246 struktur sambungan rangkaian yang memenuhi keperluan rangkaian 5G akan didirikan di Kuching tidak lama lagi.

Menurut Digital Nasional Berhad Pengurus besar Sabah dan Sarawak Choo Meng Chung, secara keseluruhannya, sejumlah 587 struktur sambungan rangkaian 5G akan dibangunkan di seluruh Sarawak.

“Ini bagi membolehkan rakyat memanfaatkan dan mendapat manfaat daripada perkhidmatan hyper-connectivity,” katanya semasa sesi taklimat Lembaga Multimedia Sarawak (SMA) diadakan di ibu pejabat Majlis Bandaraya Kuching Selatan (MBKS), hari ini.

Sesi taklimat itu dihadiri Datuk Bandar MBKS Dato Wee Hong Seng bersama ahli majlis dan pegawai MBKS.

Dalam pada itu, Wee mengingatkan semua Pembekal Kemudahan Rangkaian (NFP) terlibat dalam pembangunan infrastruktur telekomunikasi dalam bidang kuasa majlis untuk mendapatkan Surat Kelulusan Wayleave daripada majlis sebelum memulakan sebarang kerja di tapak yang diluluskan.

Beliau berkata permohonan Wayleave yang diterima daripada NFP akan membolehkan Majlis memudahkan dan memantau kerja-kerja yang akan dijalankan mematuhi peraturan semasa, prosedur, dan prosedur operasi standard Majlis untuk faedah dan keselamatan semua pihak.

“Majlis tidak akan teragak-agak untuk mengambil tindakan tegas terhadap mana-mana pihak yang melanggar undang-undang Majlis,” tambahnya.

Wee juga berharap SMA akan meneruskan dan memperluaskan program jangkauan di seluruh Sarawak untuk mendidik orang ramai atau masyarakat tentang fakta yang betul mengenai Frekuensi Radio Medan Elektromagnet (RF-EMF) yang dipancarkan oleh struktur telekomunikasi.

Beliau berkata mempunyai pengetahuan yang diperlukan akan membantu dalam menghilangkan kebimbangan atau ketakutan orang ramai terhadap dakwaan palsu tentang potensi bahaya kesihatan yang disebabkan oleh RF-EMF daripada struktur telekomunikasi.

Oleh Mohd Neenatul Aizal

See author's posts


Rakyat akur PKP dilanjutkan

NURZILLA MOHAMAD

SIBU: Rakyat terus patuh dengan keputusan kerajaan untuk melanjutan tempoh Perintah Kawalan Pergerakan (PKP) sehingga 12 Mei ini demi mengekang penularan wabak Covid-19.

Mengulas lanjut mengenai perlanjutan PKP tersebut, Maria Salim,50, berkata, beliau sudah menjangka kerajaan akan melanjutkan tempoh PKP untuk fasa seterusnya berikutan pandemik Covid-19 ini belum pulih sepenuhnya.

Katanya, perlanjutan tersebutan memang sudah dijangka memandangkan masih terdapat kes-kes baharu yang dilaporkan setiap hari.

“Walaupun tiada peningkatan ketara kes harian, namun rantaian jangkitan Covid-19 ini masih gagal diputuskan sepenuhnya sehingga kini.

“Jadi, tidak mustahil jika PKP ini akan terus dilanjutkan sehingga selepas Hari Raya Aidilfitri,” katanya ketika dihubungi pemberita, semalam. Jelasnya , langkah kerajaan melanjutkan tempoh PKP selama dua minggu lagi bukan keputusan yang mudah.

“Saya percaya keputusan yang dibuat Kerajaan Persekutuan ini merupakan keputusan yang tepat dan terbaik selepas mengambil kira pandangan yang dikemukakan oleh semua pihak.

“Ini bagi memastikan penularan wabak COVID-19 dapat dikekang sepenuhnya,” ujarnya.

Senada dengan itu, Suriati Mohamad, 40, berkata, beliau tetap akur dengan perlanjutan tempoh PKP kerana soal nyawa serta keselamatan orang awam tidak boleh dikompromi.

“Kerajaan sedaya upaya untuk membebaskan negara kita daripada ancaman Covid-19.

“Saya percaya kerajaan mempunyai alasan kukuh untuk melanjutkan PKP kerana jumlah kes jangkitan Covid-19 masih belum reda sepenunya,” katanya.

Sungguhpun terkesan dengan PKP kerana tidak dapat berjumpa dengan ahli keluarga di Sibu sejak pelaksaaan PKP 18 Mac lalu, Suriati yakin dengan segala usaha yang dilakukan oleh kerajaan pada masa ini, penularan Covid-19 akan berakhir tidak lama lagi.

“Kebiasaannya, puasa pertama saya akan balik ke Sibu untuk berbuka puasa bersama keluarga.

“Tahun ini mungkin tidak dapat pulang kerana PKP telah dilanjutkan.

“Bagaimanapun, saya akur akan langkah ini,” katanya yang kini bertugas di sebuah jabatan awam di Bintulu.

See author's posts


CUKAI KAYU BALAK RM 1.561 BILION

KUCHING: Hasil kutipan daripada pencukaian kayu balak di negeri ini adalah RM 1.561 bilion sepanjang lima tahun lepas.

Menteri di Jabatan Ketua Menteri (Integriti & Ombudsman) Datuk Talib Zulpilip berkata, hasil daripada sektor perhutanan merupakan salah satu penyumbang utama kepada ekonomi negeri ini.

“Sejak dahulu lagi, sektor perhutanan memainkan peranan penting kepada Sarawak. Salah satu peranan ialah menjana pendapatan melalui pengambilan hasil cukai terhadap kayu balak dan hasil hutan yang lain,” katanya.

Beliau berkata demikian ketika berucap pada Majlis Perasmian Integriti Jabatan Hutan Sarawak dan Pra Pelancaran Pelan Anti Rasuah Organisasi Jabatan Hutan Sarawak 2021-2025 di sebuah hotel terkemuka, semalam.

Tambahnya, sektor perhutanan tidak hanya menyumbang kepada hasil ekonomi negeri, malah ia turut mewujudkan peluang pekerjaan kepada anak Sarawak.

“Dianggarkan seramai 100,000 orang terlibat dalam sektor pembalakan dan industri perkayuan di negeri ini,” ujarnya.

Jelasnya, pengurusan hutan yang berintegriti amatlah dititikberatkan bagi mengekal keseimbangan ekosistem hutan supaya anak cucu masih boleh menikmati keindahan alam dan dapat mengenali flora dan fauna.

“Dengan pengurusan hutan yang mampan yang dipelopori oleh Jabatan Hutan Sarawak melalui Persijilan Hutan adalah satu inisiatif yang amat kita banggakan. Ini bagi memastikan pengeluaran hasil hutan dapat dikekalkan secara berterusan,” katanya.

Ujarnya, Kerajaan Negeri kini mengutamakan kepada aktiviti restorasi hutan bagi menjamin kelestarian alam sekitar yang kondusif, baik untuk semua makhluk yang menghuni muka bumi.

“Jika hutan kita tidak diurus dengan baik dan tidak berintegriti, maka kita akan mengalami kesan yang sebaliknya iaitu udara kotor, air tercemar, kesan rumah hijau, hakisan tanah, banjir kilat dan lain-lain,” tambahnya.

Beliau turut berterima kasih atas komitmen Jabatan Hutan Sarawak menyahut seruan Ketua Menteri untuk membudayakan amalan integriti, sekaligus membasmi gejala rasuah di setiap agensi dan jabatan di negeri ini.

“Inisiatif yang dilakukan ini jelas menunjukkan kesungguhan Kerajaan Negeri untuk memastikan warganya bebas daripada jenayah rasuah, terutamanya yang melibatkan penjawat awam negeri ini khasnya.

“Kita komited dengan visi kita iaitu untuk menjadikan Sarawak sebagai sebuah negeri maju berintegriti tinggi pada tahun 2030,” tegasnya.

Oleh NUR AIN OTSMAN

See author's posts


Pasaran getah ditutup bercampur-campur

KUALA LUMPUR: Pasaran getah Malaysia terus ditutup bercampur-campur semalam seiring dengan pasaran niaga hadapan getah serantau.

Menurut peniaga, penggiat pasaran akan memantau perkembangan rundingan perdagangan antara China dan Amerika Syarikat (AS) dan data inflasi AS yang mungkin menentukan tindakan Rizab Persekutuan AS yang selanjutnya.

Beliau berkata, pegawai perdagangan tertinggi AS dan China telah bersetuju untuk menggalakkan perdagangan sihat dan bekerjasama menangani perbezaan dalam perbincangan peringkat tertinggi yang terkini di antara kedua-dua ekonomi terbesar dunia itu.

“Kedua-dua pihak mengiktiraf kepentingan rundingan perniagaan dan akan meneruskan komunikasi yang terbuka,” katanya.

Bagaimanapun, beliau berkata, peningkatan yang selanjutnya telah dihadkan oleh penurunan harga minyak mentah.

Harga minyak merosot semalam berikutan data inventori di AS selaku pengguna minyak utama dunia mencatatkan lonjakan dalam saham gasolin yang menunjukkan permintaan terhadap bahan api adalah lebih lemah daripada jangkaan ketika awal musim panas ini, waktu kemuncak bagi permotoran di negara itu, katanya.

Setakat ini, minyak mentah Brent turun 0.07 peratus kepada US$72.17 setong.

Pada 12.00 tengah hari, harga Lembaga Getah Malaysia (LGM) bagi SMR 20 meningkat satu sen kepada 672.5 sen sekilogram manakala susu getah pukal susut lima sen kepada 578.5 sen sekilogram. Pada 5.00 petang, harga rujukan bagi SMR 20 berada pada 662.5 sen sekilogram, manakala susu getah pukal pada 573.0 sen sekilogram.- Bernama

See author's posts


Promosi ‘Adidas 3 Stripes Day’

KUCHING: Lea Centre dan Lea Sports Centre kembali dengan kempen menarik, iaitu promosi ‘Adidas 3 Stripes Day’, bermula 29 Mei 2020 ehingga 8 Jun 2020.

Kunjungilah kedai Lea Centre dan Lea Sports Centre yang terdekat untuk menikmati diskaun 33 peratus untuk pembelian satu atau dua produk Adidas dalam satu resit, dan potongan 50 peratus untuk pembelian tiga atau lebih produk Adidas dalam satu resit.

Pelanggan yang membuat pembayaran menggunakan Sarawak Pay di kesemua 26 buah kedai yang mengambil bahagian dalam promosi ini semasa tempoh promosi akan mendapat cashback yang lebih banyak.

Muat turun aplikasi SarawakPay hari ini untuk menikmati pengalaman membeli-belah tanpa tunai.

Senarai kedai-kedai Lea Centre dan Lea Sports Centre yang mengambil bahagian dalam promosi di Kuching iaitu di Adidas Vivacity, MONOZONE & Lea Centre AEON Mall, UN.LIMITED AEON Mall, Lea Centre & Lea Sports Centre Wisma Hopoh, Lea Centre Matang Mall, Lea Centre Summer Mall, Lea Centre Kuching Sentral, Lea Centre MYDIN Mall Vista Tunku, Lea Centre Boulevard Shopping Mall, Lea Centre Eastern Mall, Lea Sports Centre Sarawak Plaza

Kedai Lea Centre dan Lea Sports Centre di Sibu ialah

Lea Centre Sarawak House, Lea Centre Swan Square, Lea Sports Centre Wisma Sanyan, Lea Sports Centre Delta Mall.

Kedai Lea Centre dan Lea Sports Centre di Bintulu ialah

MONOZONE The Spring, Lea Sports Centre Parkcity Mall.

Kedai Lea Centre dan Lea Sports Centre di Miri ialah

Adidas Permaisuri Imperial City Mall, Lea Centre & Lea Sports Centre Imperial Mall, Lea Centre & Lea Sports Centre Bintang Megamall, Lea Centre & Lea Sports Centre Permy Mall.

See author's posts


RHB turunkan BR, BLR sebanyak 50 mata asas

KUALA LUMPUR: RHB Banking Group menyemak semula Kadar Asas (BR) dan Kadar Berian Pinjaman Asas (BLR) dengan menurunkannya sebanyak 50 mata asas berkuat kuasa pada 13 Mei 2020, sejajar dengan pengurangan Kadar Dasar Semalaman (OPR) oleh Bank Negara Malaysia.

RHB Banking Group dalam satu kenyataan hari ini berkata RHB Bank Bhd (RHB Bank), RHB Islamic Bank Bhd dan RHB Investment Bank Bhd akan menurunkan BR daripada 3.25 peratus kepada 2.75 peratus setahun dan juga akan menyemak semula BLR daripada 6.20 peratus kepada 5.70 peratus setahun.

Sejajar dengan semakan semula itu, kadar deposit tetap RHB Bank juga akan diturunkan sebanyak 50 mata asas berkuat kuasa 13 Mei 2020, kata kumpulan itu. – Bernama

See author's posts


Lebuh raya Sarawak-Sabah mula tahun depan

DATO’ Sri Fadillah Yusof menerima simbolik penyerahan bendera semasa menghadiri majlis perasmian Lebuhraya Pan Borneo Seksyen Sri Aman di tempat letak kereta Naim Gamuda (Naga) Sri Aman, semalam. •Foto Herriey Naha

KUCHING: Kerajaan Persekutuan menetapkan harga siling berjumlah RM12 bilion bagi Projek Fasa 2 Sarawak-Sabah Link Road (SSLR) dan Projek Lebuh Raya Trans Borneo (LTB).

Menteri Kanan Kerja Raya, Dato’ Sri Fadillah Yusof, berkata kos sebenar kedua-dua projek mega itu hanya akan dimuktamadkan selepas penilaian kejuruteraan serta penilaian pengurusan dan pelaksanaannya dijangka bermula tahun depan.

“Kita berharap ia akan diputuskan hujung tahun ini bagi membolehkan kita memulakan kerja awal tahun depan,” katanya selepas Sesi Libat Urus Menteri Kanan Kerja Raya Bersama Media Sarawak di sini, malam kelmarin.

LTB adalah sistem rangkaian jalan raya utama menghubungkan Kalimantan (Indonesia), Sarawak dan Sabah (Malaysia) serta Brunei.

Projek LTB di utara Sarawak itu akan dilaksanakan dalam dua segmen dengan yang pertama menaik taraf dan membina semula laluan jajaran dari persimpangan Kuala Baram di Miri ke Kompleks Imigresen, Kastam dan Kuarantin (CIQ) Sungai Tujoh di Kuala Belit, Brunei sepanjang lima kilometer.

Segmen kedua membabitkan pembinaan jalan baharu dan naik taraf jalan sedia ada sepanjang 74 kilometer melalui Limbang dan Lawas.

Projek SSLR pula dilaksanakan bagi membolehkan pengguna kenderaan yang tidak mahu melalui Brunei untuk ke Limbang dan Lawas seterusnya ke Sabah.

Fadillah berkata, SSLR Fasa 2 sedang dimuktamadkan oleh Kementerian Kewangan dari sudut perolehan dan diharapkan ia akan dianugerahkan kepada kontraktor hujung tahun ini atau selewat-lewatnya awal tahun depan.

Mengenai perkembangan Lebuh Raya Pan Borneo Sarawak, Fadillah berkata, sehingga 24 Ogos lalu, projek bernilai RM16 bilion itu sudah siap 86.54 peratus.

“Beberapa seksyen lebuh raya itu akan dibuka sepenuhnya tahun ini kecuali tiga seksyen iaitu di Bukit Begunan (Sri Aman) dan Sibuti serta Lambir di Miri akan dibuka tahun depan,” katanya.

Sementara itu, beliau berkata, Sarawak menerima peruntukan pembangunan berjumlah RM4.6 bilion dengan RM1.6 bilion digunakan untuk empat projek yang sedang dilaksanakan iaitu pembinaan jejambat Jalan Medan Jaya-Jalan Tun Hussein Onn di Bintulu, SSLR Fasa 1 di Lawas ke persimpangan Long Lopeng, projek jalan akses ke kawasan selatan Lapangan Terbang Antarabangsa Kuching serta  menaik taraf Jalan Datuk Musa ke bulatan Kota Samarahan.

Selain itu, sebanyak RM88.3 juta diperuntukkan bagi penyelenggaraan jalan Persekutuan di Sarawak.

Turut hadir, Ketua Setiausaha Kementerian Kerja Raya (KKR), Datuk Wan Ahmad Uzir Wan Sulaiman; Ketua Pengarah Jabatan Kerja Raya, Datuk Mohamad Zulkefly Sulaiman dan Ketua Pengarah Lembaga Lebuhraya Malaysia (LLM), Datuk Mohd Shuhaimi Hassan.

KKR turut melaksanakan projek kementerian pelanggan iaitu pembinaan empat hospital dengan kos RM1.5 bilion, pembinaan 28 sekolah dengan kos RM651 juta manakala sejumlah RM674.9 juta untuk projek pembinaan kompleks serta bangunan.

Oleh AZREEN KERIA

See author's posts


Idea Tun Taib bangunkan S’wak

SARIKEI: “Tiap-tiap sungai akan mengalir ke sungai yang besar”, begitulah pepatah daripada Yang di-Pertua Negeri Sarawak, Tun Pehin Sri Abdul Taib Mahmud ketika beliau menjadi Ketua Menteri Sarawak yang ke-4.

Justeru, Menteri Muda Perancangan Bandar, Pentadbiran Tanah dan Alam, Datu Len Talif Salleh berkata, maksud pepatah itu adalah merujuk bahawa Sarawak mempunyai banyak kumpulan etnik yang mempunyai latar belakang budaya dan agama yang berbeza, tetapi mempunyai matlamat sama untuk membangunkan negeri ini.

Katanya, dalam hal yang demikian, Tun melihat betapa pentingnya kerjasama dan perpaduan antara semua rakyat untuk membangunkan negeri ini.

“Setelah Tun mengambil alih sebagai Ketua Menteri Sarawak pada 26 Mac 1981, beliau telah merancang untuk membangunkan Sarawak.

“Tun mempunyai wawasan dan pandangan yang jauh mengenai ekonomi, sosial, politik dan sebagainya demi menyediakan landasan yang kukuh untuk membangunkan Sarawak sebagai sebuah negeri yang maju di Malaysia menjelang 2030.

“Wawasan 2030 adalah cetusan idea oleh Tun semasa bermulanya ‘Politic Of Development’ ketika beliau menjadi Ketua Menteri,” katanya.

Datu Len yang juga merupakan Ahli Dewan Undangan Negeri (ADUN) Kuala Rajang berkata demikian ketika ditemu bual Utusan Sarawak semalam.

Katanya, setelah menjadi Ketua Menteri, Tun telah merangka polisi-polisi yang mempunyai impak jangka panjang.

“Pertamanya ialah ‘Politic Of Development’ yang mana tumpuan penekanan untuk membangunkan Sarawak dari segi pembangunan infrastruktur dan sebagainya.

“Beliau juga mencetuskan idea Koridor Tenaga Diperbaharui Sarawak (SCORE).

“Pada 11 Februari 2008, SCORE ditubuhkan oleh beliau dan telah dilancarkan di Bintulu oleh Perdana Menteri ketika itu iaitu Tun Abdullah Ahmad Badawi.

“SCORE adalah ekonomi Sarawak yang dibangunkan dengan menggunakan tenaga hidro,” ujarnya.

Mengimbau kembali kenangan manis bersama Tun, Datu Len berkata, beliau diberi penghormatan untuk memberi taklimat mengenai peranan industri perhutanan dan perkayuan semasa Tun melawat Pejabat Pebadanan Kemajuan Perusahaan Kayu Sarawak (PUSAKA) pada 1981.

“Kemudiannya, 20 tahun selepas itu, pada 2001, beliau melantik saya sebagai Pengurus Besar PUSAKA.

“Selepas itu, dalam 2011, beliau menawarkan saya untuk menjadi calon wakil rakyat di Kuala Rajang,” katanya lagi.

See author's posts


KCFC sambung latihan selepas PKP

SKUAD Kuching City FC (KCFC) akan memulakan sesi latihan selepas berakhirnya tempoh Perintah Kawalan Pergerakan (PKP), kata Ketua Jurulatihnya, Irfan Bakti Abu Salim.

Menurut beliau, pihaknya kini perlu menunggu tempoh tersebut berakhir sebelum kembali merangka jadual latihan seperti biasa.

“Ketika ini pemain belum dapat memulakan latihan berpasukan ekoran pelaksanaan PKP sejak 1 Jun lalu.

“Saya berharap apabila berakhirnya tempoh PKP nanti, kita akan kembali semula menjalani latihan serta merangka jadual kepada barisan jurulatih dan pemain,” katanya.

Irfan turut bimbang situasi sebegini terhadap pasukannya, bakal menjejas momentum anak buahnya apabila pusingan kedua Liga Premier akan bersambung semula pada Julai depan.

“Pasukan kami terpaksa ‘reset’ semula tahap kecergasan pemain bermula dari kosong, sebaik sahaja berakhirnya tempoh pelaksanaan PKP nanti.

“Saya berharap selepas itu nanti, apabila pasukan kembali turun menjalani latihan, prestasi dan kecergasan pemain dapat dipulihkan sepenuhnya,” ujarnya.

Bagi Irfan, dalam tempoh ini bagi pasukannya membolehkan para pemain yang cedera memulihkan kecederaan yang dialami mereka sebelum ini.

Dalam perkembangan lain baru-baru ini, KCFC memutuskan untuk melepaskan seorang pemain import mereka iaitu Bryan Jones ekoran prestasi kurang cemerlang yang ditampilkan dalam saingan Liga Premier musim ini.

Penyerang dari Brazil itu bukan sahaja menunjukkan prestasi kurang memberangsangkan sepanjang kempen pusingan pertama Liga Premier 2021, malah kecederaan yang dialaminya memuktamadkan beliau disingkirkan daripada pasukan.

KCFC kini menduduki tangga kesembilan Liga Premier setelah mengharungi 10 aksi dengan merekodkan dua kemenangan, empat seri dan empat kali kalah.

Oleh ADI SAFARMAN

See author's posts


30 rakyat Malaysia terkandas di Sudan berlepas ke Jeddah

PUTRAJAYA: Kesemua 30 rakyat Malaysia yang terkandas di ibu negara Sudan Khartoum, selamat meninggalkan Port Sudan ke Jeddah Arab Saudi awal hari ini (waktu Sudan).

Kementerian Luar Malaysia (Wisma Putra) berkata semua rakyat Malaysia meninggalkan pelabuhan itu dengan menaiki kapal tentera laut Arab Saudi, selepas menempuh perjalanan yang sukar selama 30 jam melalui darat bermula dari Khartoum.

“Perjalanan merentasi Laut Merah dijangka mengambil masa sekurang-kurangnya 12 jam,” katanya dalam ciapan tweet hari ini.

Wisma Putra turut merakamkan penghargaan ikhlas kepada Kerajaan Arab Saudi dan UAE kerana menjayakan pemindahan itu.

Kenyataan itu menyebut bahawa atas semangat belas kasihan, Malaysia turut membantu warga Kemboja, Palestin, Filipina, Singapura, Sudan, Thailand, dan Amerika Syarikat meninggalkan Sudan dengan selamat di bawah pengawasan rapi dan usaha operasi pemindahan Malaysia.

Setakat ini, lebih 400 orang dilaporkan terbunuh dan lebih 3,500 cedera sejak konflik bersenjata antara Angkatan Tentera Sudan dan pasukan separa tentera Rapid Support Forces (RSF) tercetus pada 15 April lalu. – Bernama

See author's posts


Rakyat diharap terus istiqamah patuhi SOP

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan harapan agar rakyat terus beristiqamah dalam kawalan kendiri dan berdisiplin mematuhi prosedur operasi standard (SOP) yang ditetapkan kerajaan dalam keadaan negara kritikal menghadapi pandemik Covid-19.

Pengelola Bijaya Diraja Istana Negara Datuk Ahmad Fadil Shamsuddin berkata Al-Sultan Abdullah juga menasihati rakyat supaya terus bertenang, tabah dan cekal menghadapi Perintah Kawalan Pergerakan (PKP) serta pelaksanaan Proklamasi Darurat demi kepentingan dan keselamatan diri bersama serta negara.

Pada masa yang sama Yang di-Pertuan Agong turut menzahirkan penghargaan kepada rakyat, khususnya petugas barisan hadapan, yang telah menunjukkan semangat solidariti, kesepaduan dan daya ketahanan yang tinggi dalam menghadapi serta memerangi penularan wabak Covid-19.

Pandemik Covid-19 telah memberikan satu pengajaran yang amat bermakna kepada rakyat Malaysia dan Seri Paduka Baginda menzahirkan kesyukuran kerana semua pihak mampu menangani dan memerangi krisis ini kerana sikap prihatin, katanya.

Al-Sultan Abdullah yang genap dua tahun menjadi Ketua Negara hari ini bertitah semangat keprihatinan ini amat terserlah melalui usaha-usaha petugas barisan hadapan yang bertungkus lumus siang dan malam membendung wabak Covid-19.

Sementara itu sesuai dengan tema Hari Wilayah Persekutuan pada tahun ini “Wilayah Persekutuan Wilayah Prihatin”, Seri Paduka Baginda turut menyeru rakyat agar menghayati semangat patriotisme dan cintakan Wilayah Persekutuan dengan sentiasa menanam sikap prihatin yang mendalam terhadap satu sama lain.

Sikap itu termasuk prihatin terhadap keluarga, sahabat, jiran, pekerja dan semua insan yang berada di sekeliling.

Bersempena Hari Wilayah hari ini, Seri Paduka Baginda menasihati rakyat agar menunaikan tanggungjawab sosial dan nilai-nilai murni terhadap komuniti setempat bagi memastikan keharmonian terpelihara dan kekal berpanjangan.

Titah Al-Sultan Abdullah, ia selari dengan tema sambutan kali ini, bersesuaian dengan aspirasi Kementerian Wilayah Persekutuan dan agensinya, mengutamakan kebajikan rakyat melalui pelbagai inisiatif  seperti ekonomi, kebajikan dan kelangsungan hidup warganya.

Al-Sultan Abdullah bertitah Wilayah Persekutuan Kuala Lumpur, Labuan dan Putrajaya juga menjadi antara nadi yang menjana pertumbuhan negara ini dengan menyumbang sebanyak 13.5 peratus Keluaran Dalam Negara Kasar (KDNK) tahun lepas.

Angka pertumbuhan ekonomi hanya akan bermakna apabila rakyat mempunyai sumber pendapatan yang mencukupi, kediaman yang selesa, pendidikan yang sempurna, kesihatan yang baik, alam sekitar yang lestari dan keselamatan yang sentiasa terpelihara, titah Seri Paduka.

Sementara itu, bersempena genap dua tahun Al-Sultan Abdullah menaiki takhta sebagai Yang di-Pertuan Agong ke-16, Ahmad Fadil turut mengambil kesempatan merafak sembah tahniah dan setinggi-tinggi syukur.

“Semoga Allah SWT terus memberkati pemerintahan Tuanku – Daulat Tuanku – menjunjung kasih,” kata Ahmad Fadil.– BERNAMA

See author's posts


Liverpool semakin ketinggalan

LIVERPOOL ditundukkan 1-1 di tempat lawan di Leeds United semalam dalam perlawanan Liga Perdana Inggeris di Leeds, utara England.

Keputusan seri ini meninggalkan Liverpool di tangga keenam dua mata di belakang West Ham di tangga keempat dalam Liga Perdana.

The Reds membuka jaringan sebelum rehat menerusi Sadio Mane hanya untuk Diego Llorente menyamakan kedudukan dengan gol pertama beliau untuk Leeds, tandukan daripada sepakan sudut, tiga minit sebelum perlawanan tamat.

Empat pasukan teratas dalam Liga Perdana pada akhir musim biasanya empat kelab Inggeris yang dijamin mendapat tempat layak beraksi dalam Liga Juara-Juara UEFA musim depan.

Klopp memanggil semula Thiago Alcantara dan Diogo Jota, dengan bintang penyerang Mohamed Salah berada di bangku pemain simpanan.

Jota turut terlibat ketika Liverpool memecah kebuntuan pada minit ke-31, melakukan hantaran kepada Trent Alexander-Arnold sebelum pemain pertahanan melakukan sepakan voli ke dalam kotak penalti untuk Mane menolak boa masuk ke dalam gawang Leeds.

Hanya tindakan hebat daripada penjaga gol Liverpool, Alisson, yang menafikan Patrick Bamford, tetapi Leeds menjaringkan gol penyamaan mereka apabila Llorente menanduk masuk sepakan sudut Jack Harrison pada minit ke-87. – AFP

See author's posts


Cenergi RE, Sime Darby jalin kerjasama selenggara genset

KUALA LUMPUR: Cenergi RE Sdn Bhd (Cenergi) telah memeterai satu perjanjian dengan Sime Darby Industrial Sdn Bhd (SDISB) membabitkan penyediaan perkhidmatan penyelenggaraan genset atau janakuasa biogas yang dipasang di loji Cinergi di sekitar Malaysia.

Cenergi RE merupakan anak syarikat milik penuh Cenergi SEA Bhd.

Dalam kenyataan bersama semalam, syarikat-syarikat itu berkata perjanjian perkhidmatan penyelenggaraan (MSA) itu melibatkan tempoh selama lima tahun berkuatkuasa 1 November 2021 dan turut merangkumi potensi penyelenggaraan genset Caterpillar tambahan.

Skop tugasan SDISB termasuk menjalankan perkhidmatan selenggara bersifat pencegahan dan pembaikan, sokongan teknikal dan pembekalan komponen Caterpillar bagi genset tersebut.

“Perjanjian ini adalah sebahagian daripada inisiatif Cenergi untuk mengoptimumkan kos penyelenggaraan jumlah genset biogas Caterpillar yang kian bertambah dalam portfolio aset loji janakuasa biogas Cenergi selain memastikan kebolehpercayaan operasi genset terbabit menerusi bekalan perkhidmatan penyelenggaraan dan pembekalan komponen Caterpillar yang tulen oleh SDISB.

“Pengoptimuman ini akan meningkatkan pulangan keseluruhan projek kepada para pemegang saham kami,” kata Ketua Pegawai Eksekutif Kumpulan Cenergi SEA Hairol Azizi Tajudin.

Sementara itu, Pengarah Urusan SDISB CK Teoh berkongsi rasa bangga syarikat tersebut kerana dapat menawarkan rangkaian penyelesaian tenaga serba lengkap daripada reka bentuk loji janakuasa sehinggalah gabungan unit haba dan tenaga termasuk sistem rawatan bahan api bagi khidmat lanjutan.

“SDISB merupakan salah satu penyokong tenaga boleh diperbaharui dan bersih, malah kami turut diiktiraf oleh Pihak Berkuasa Pembangunan Lestari (SEDA) sebagai syarikat pengilang tempatan yang bertauliah.

“Genset gas Caterpillar yang kami tawarkan ini dijana oleh bahan api biogas dan menghasilkan tenaga antara 70 kilowatt (kW) sehingga 3,770kW dalam satu generator tunggal.

“Ia juga direka untuk mengurangkan penggunaan tenaga, jejak pelepasan karbon dan bahan buangan sambil memaksimumkan pulangan pelaburan pelanggan kami,” katanya.

– Bernama

See author's posts


Kejohanan Esports belia Oktober ini

Kejohanan Esports untuk para belia bakal diadakan awal Oktober ini di Balai Ringin menurut Menteri Muda Belia dan Sukan Datuk Snowdan Lawan sekali gus bercadang dan berbincang dengan pihak Persatuan Sukan Elektronik Negeri Sarawak (SESA) untuk membawa esports ke kawasan luar bandar.

“Oleh itu, kita ingin mulakan di kawasan saya sendiri iaitu Balai Ringin, menggunakan Dewan Sekolah Menengah Kebangsaan (SMK) Balai Ringin yang cukup luas untuk menempatkan lebih kurang 700 orang.

“Dan kita juga dapati, akses kepada internet di kawasan tersebut adalah sangat baik dan kita boleh adakan acara esports di sana,” ujarnya.

Beliau turut mengatakan acara tersebut dijangka akan di adakan dalam masa terdekat iaitu pada awal Oktober ini.

“Kita juga telah mendapat cadangan dan permintaan dari warga belia di Kapit bagi mengadakan acara sama di sana.

“Bagi saya, itu adalah satu cadangan yang baik dan kita mungkin akan adakan kejohanan itu di sana nanti kerana akses internet juga berada dalam keadaan baik di kawasan seperti Dewan Suarah Kapit,” jelas Snowdan.

Terdahulu, beliau memberitahu beberapa persatuan sukan kecil di negeri ini turut ingin mengadakan kejohanan bagi esports.

“Namun, saya nasihatkan mereka untuk berada dibawah payung SESA agar mereka dapat dibantu dan berkolaborasi dengan SESA dalam menganjurkan sukan esports.

“Jika mereka memerlukan sokongan atau bantuan dari Kementerian, mereka boleh memohon melalui SESA,” katanya.

Beliau menambah kebanyakkan cadangan bagi penganjuran pertandingan esports adalah untuk diadakan secara offline dan bukan secara online yang hanya boleh dilangsungkan dari rumah sahaja.

“Kita faham kerana secara offline, para pemain dapat merasakan suasana perlawanan yang lebih mengujakan dan lebih seronok.

“Oleh itu, kita juga mohon, jika terdapat penganjuran pertandingan ini nanti, mereka haruslah mematuhi garis panduan (SOP) yang telah ditetapkan oleh Kementerian Belia dan Sukan (KBS),” katanya.

Oleh Alexandra Lorna

See author's posts


MDB julang visi Greater Bau For All

Pihak Berkuasa Tempatan (PBT) adalah satu agensi terpenting di peringkat daerah yang bertanggungjawab untuk menjaga dan memajukan sesebuah pekan mahupun bandar dalam satu-satu daerah itu.

Tugas, tanggungjawab dan bidang kuasa Majlis Daerah dalam sesebuah kawasan pentadbirannya amatlah luas. Banyak yang merangkumi pelbagai keperluan seperti pengurusan dan perkhidmatan antaranya ialah pengurusan kebersihan, peniaga, sisa pepejal, tapak pembuangan sampah, keindahan pekan dan bandar, sistem lalu lintas, penyediaan dan penyelenggaraan lampu jalan, menwujudkan dan menyelenggara kawasan riadah bersih, selamat dan aman serta produk pelancongan setempat.

Adanya komitmen penuh dan kerjasama di antara Ahli-Ahli Majlis dan pihak pengurusan, matlamat kerajaan untuk memberikan perkhidmatan terbaik kepada rakyat dapat dicapai dan direalisasikan.

MAJLIS DAERAH BAU

Majlis Daerah Bau atau nama singkatannya MDB ditubuhkan pada 1956. MDB menyambut Ulang Tahun ke-65 pada 30 Disember 2021. Sejak ‘dilahirkan’ dan dikenali pada 1956 sehingga kini, MDB telah merangkul pelbagai anugerah dan pencapaian lebih-lebih lagi sejak lima tahun kebelakangan ini.

ANUGERAH DAN PENCAPAIAN

Antara anugerah dan pencapaian yang telah diperolehi oleh MDB ialah, Empat Bintang bagi Penarafan Malaysian Government Portals and Website Assesment daripada Malaysia Digital Economy Corporation (MDEC) pada 2017; Tiga Bintang pada 2017 dan Empat Bintang pada 2019 bagi Penarafan Sistem Bintang PBT Malaysia (Star Rating) daripada Kementerian Perumahan dan Kerajaan Tempatan Malaysia dan Anugerah Perak pada 2018 dan Anugerah Platinum pada 2019 untuk Anugerah Smart Community daripada Menteri Kerajaan Tempatan dan Perumahan Sarawak.

Selain itu, Tempat ketiga Anugerah Kualiti Perkhidmatan Awam Sarawak (Anugerah Pengurusan Pelanggan) daripada Perkhidmatan Awam Negeri Sarawak pada 2018; Satu Bintang pada 2016 dan Dua Bintang pada 2017 bagi Projek KIK daripada Kementerian Kerajaan Tempatan dan Perumahan Sarawak dan

berada di kedudukan pertama di antara dua puluh tiga PBT dan MLGH bagi Balance Scorecard pada 2020.

Malah pada 2016, MDB telah mencapai tahap prestasi pengurusan kewangannya dengan memperolehi penarafan 4 Bintang sepertimana yang telah diumumkan pada 31 Julai 2017 oleh Ketua Audit Negara.

JANJI KERAJAAN

Kerajaan Sarawak akan terus membantu MDB  dalam merealisasikan pelan induk majlis berkenaan untuk membangunkan daerah ini.

Ketua Menteri, Datuk Patinggi Tan Sri Abang Johari Tun Openg berkata, Daerah Bau amat memerlukan pembangunan memandangkan kawasan ini berada di antara Kuching dan Lundu.

“Kerjasama antara kerajaan negeri, MDB dan wakil rakyat di sini dapat menjadikan visi ‘Greater Bau For All’ dapat dicapai dan direalisasikan,” katanya.

Beliau berkata demikian ketika berucap pada Sambutan Ulang Tahun Ke-65 Majlis Daerah Bau (MDB) di Tasik Biru Food Village , baru-baru ini.

Dalam majlis ini, Abang Johari turut meluluskan satu projek ‘Muzium World Park’ yang akan dibangunkan di Bau.

Mengulas lanjut, Abang Johari memberitahu, kerajaan tempatan adalah satu kerajaan akar umbi yang berinteraksi dengan rakyat di bawah kelolaan kerajaan tempatan.

“Interaksi ini sangat penting dalam kita membuat dasar dan seterusnya memberi kesan positif untuk kita bangunkan sosioekonomi di kawasan tersebut.

“Kejayaan selama 65 tahun ini amat penting untuk kita lihat ke hadapan apa yang harus kita bangunkan di Daerah Bau,” ujarnya.

Jelasnya, Kerajaan Sarawak akan membawa perubahan yang lebih drastik di daerah ini dalam tempoh lima tahun akan datang terutama yang melibatkan menaiktaraf infrastruktur, perhubungan jalan raya dan internet.

“Saya punya dasar 2030. Saya fikir bahawa, kawasan Bau ini nampak hebat dalam industri pelancongan.

“Justeru, kita mesti bangunkan daerah ini memandangkan ia berada di antara Kuching dan Lundu sekali gus ia adalah ‘tourism belt’. Saya yakin, industri pelancongan akan memberi pendapatan yang lumayan kepada rakyat di sini,” jelasnya.

BERGANDING BAHU

Sementara itu, menurut Pengerusi MDB, Anielia Siam, beliau akan berganding bahu bersama-sama dengan semua Ahli Majlis dan warga kerja, MDB untuk memikul tanggungjawab bagi melaksanakan fungsi dalam pengawalan kawasan operasi MDB tersebut supaya perkhidmatan majlis ini sentiasa diberi keutamaan mengikut dasar dan peruntukan undang-undang Majlis.

“Saya percaya dengan adanya komitmen penuh dan kerjasama di antara Ahli-Ahli Majlis dan Pihak Pengurusan MDB, matlamat kerajaan untuk memberikan perkhidmatan terbaik kepada rakyat selaras dengan visi ‘Greater Bau For All’ dapat dicapai dan direalisasikan,” katanya.

Kerjasama MDB dengan jabatan serta agensi lain juga amat penting dalam melaksanakan tugas dan fungsi majlis dengan lebih berkesan selaras dengan pendekatan strategi lautan biru yang dituntut oleh pihak kerajaan.

Semoga dengan kolaborasi ini, dapat meningkatkan sistem penyampaian kerajaan kepada rakyat dan mendatangkan hasil berimpak tinggi yang bukan sahaja memberi impak terhadap prestasi MDB tetapi juga kepada jabatan dan agensi lain.

Oleh NUR AIN OTSMAN

See author's posts


Belukar seekar terbakarSempat

SARIKEI: Kebakaran belukar yang dianggarkan seluas satu ekar berlaku di kawasan
lapang seberang Balai Polis Jakar di sini.

Ketua Balai Bomba dan Penyelamat (BBP) Sarikei, PPgB Mahmudin Narudin
berkata, kejadian kebakaran belukar tersebut berlaku pada petang Khamis lalu.

“Pihak bomba menerima panggilan kecemasan kebakaran belukar pada jam
1.49 petang.

“Bertindak atas laporan, seramai lima anggota bomba yang diketuai PBK
II Haron Jenai bergerak ke lokasi kebakaran,” katanya ketika dihubungi
Utusan Sarawak, semalam.

Jelasnya, setibanya di lokasi kebakaran, pasukan bomba bertindak memadam
dengan menggunakan saluran bantu mula ke kawasan kebakaran.

“Setelah kebakaran telah padam sepenuhnya dan memastikan tiada lagi
wujudnya punca-punca kebakaran, anggota bomba bertolak balik ke balai,”
ujarnya.

See author's posts


Daerah Kabong alami perubahan

KABONG: Masyarakat di kawasan Dewan Undangan Negeri (DUN) Kabong tidak seharusnya menidakkan pembangunan yang sedang dan telah diusahakan oleh Kerajaan Sarawak serta wakil rakyatnya.

Ketua Ranting Parti Pesaka Bumiputera Bersatu (PBB) Empayang Kabong, John Jemat berkata rakyat harus faham segala proses dan pelaksanaan sesuatu pembangunan di setiap kawasan DUN memerlukan perancangan rapi serta tempoh masa, dan tidak hanya tertumpu di sesebuah kawasan tertentu sahaja.

Ahli Dewan Undangan Negeri (ADUN) Kabong, Mohd Chee Kadir, katanya telah merancang dengan begitu rapi agar setiap projek pembangunan yang telah dan akan disalurkan ke setiap kawasan diberi dengan seadilnya.

“Selama beliau mula diberi mandat oleh rakyat untuk menjadi wakil rakyat di DUN Kabong, banyak pembangunan yang dirancang. Daerah Kabong kini melalui satu perubahan landskap pembangunan terancang, yang saya anggap berjaya merubah daerah ini dalam masa yang begitu singkat.

“Justeru itu, kita sebagai rakyat di DUN Kabong harus memberikan kerjasama kepada beliau (Chee Kadir) untuk meneruskan agenda perjuangan pembangunan di daerah ini terus diambil perhatian.

“Seharusnya kita bagi peluang dan ruang kepada beliau, seperti sedia maklum beliau baharu sahaja menjadi wakil rakyat dalam tempoh lebih empat tahun. Banyak benda dan perkara yang harus diperbaiki, namun beliau telah membuktikan daerah Kabong telah melalui perubahan apabila pelbagai projek pembangunan disalurkan oleh Kerajaan Sarawak sejak DUN Kabong diwujudkan,” katanya.

Beliau berkata demikian ketika berucap pada Program Randau PBB N.40 Kabong di Rumah Engkasan Wat, Sungai Pasir dekat sini semalam.

John berkata semua kawasan terutama di kampung dan rumah panjang di DUN Kabong telah disalurkan pelbagai projek pembangunan walaupun ia dilakukan secara berperingkat-peringkat.

“Memang tidak dinafikan, Chee Kadir banyak membawa pembangunan di DUN Kabong, biarpun sesuatu projek itu dilakukan secara berfasa.

“Agak mustahil kepada beliau untuk menunaikan semua permintaan penduduk sekali gus dalam satu-satu masa untuk semua peringkat kampung dan rumah panjang.

“Sudah tentu beliau (Chee Kadir) akan meluluskan sesuatu projek pembangunan itu mengikut keutamaan bagi setiap kampung dan rumah panjang,” ujarnya.

John turut melahirkan rasa kesal dan kekecewaan terhadap beberapa individu yang melemparkan tuduhan kononnya setiap projek pembangunan hanya bertumpu di kawasan Kabong sahaja dan tidak disalurkan ke kawasan Zon Tengah Kabong.

“Kabong merupakan sebuah daerah penuh maka setiap projek pembangunan terutamanya infrastruktur dan prasarana harus diutamakan di kawasan itu, bukan bermakna beliau (Chee Kadir) menidakkan kawasan lain terutamanya di Zon tengah Kabong.

“Saya berharap individu terbabit berhentilah melemparkan tuduhan bahawa pembangunan hanya tertumpu di Kabong sahaja, kerana Chee Kadir tidak pernah mengabaikan setiap kawasan yang beliau wakili untuk diberi pembangunan yang seimbang dan seadilnya,” tegas John.

Oleh Adi Safarman

See author's posts


Warga emas sesat mendaki ditemui selamat

LUNDU: Dua wanita warga emas terkandas ketika mendaki Taman Negara Gunung Gading, semalam telah berjaya diselamatkan oleh pasukan bomba awal pagi tadi.

Kedua-dua mangsa yang terkandas, Diana Bill, 57, dan Dolthy Chupan, 53, mangsa dijumpai pada 2.21 pagi oleh pasukan penyelamat berdekatan Batu Berkubu (KM6.4) dalam keadaan kesejukan dan keletihan.

Menurut Jurucakap Pusat Gerakan Operasi (PGO) Bomba Sarawak menerusi kenyataan media, Pusat Kawalan Balai Bomba dan Penyelamat (BBP) Lundu telah menerima panggilan daripada Ibu Pejabat Polis Daerah (IPD) Lundu melaporkan mengenai dua mangsa terkandas di Taman Negara Gunung Gading.

Sejurus menerima laporan, Pasukan Keluaran Operasi (PKO) digerakkan ke BBP Lundu bagi operasi mencari dan menyelamat (SAR).

“Pihak bomba telah memberi minuman serta selimut yang dibawa sekali semasa operasi SAR.

“Untuk keselamatan, mangsa dibawa turun pada awal pagi tadi sekitar 6.00 pagi memandangkan laluan dalam keadaan licin dan persekitaran masih gelap,” katanya

Komander Operasi SAR PPgB Muhamad Hazijul Abdul Mujun dengan kekuatan 11 anggota diketuai PBK II Daniel Teo turut dibantu enam anggota Polis Diraja Malaysia (PDRM), dua renjer hutan dan dua orang awam.

Oleh SHAHRUL QAIZAT

See author's posts


SARAWAK MENJADI JAJAHAN MAHKOTA

SELANG sehari dari hari ini kita akan melangkau ke tarikh 1 Julai.  Kenapa pentingnya tarikh tersebut kepada kita?  Mungkin tarikh tersebut ialah hari-hari biasa bagi kita tetapi 75 tahun lalu, tercatat peristiwa penting dalam kalendar sejarah Sarawak.  Pada tarikh 1 Julai 1946 Sarawak menjadi jajahan British yang mencetuskan bantahan sebahagian besar penduduk Sarawak.  Hal ini kerana mereka menolak penjajahan British, sedangkan beberapa negara Asia ketika itu menuju ke arah kemerdekaan.

Bagaimana peristiwa ini boleh berlaku?  Pada awal abad ke-19, British tidak mempunyai minat terhadap Sarawak kerana penjajahan Sarawak akan membawa masalah kewangan dari segi mentadbir Sarawak.  British juga tidak mahu menimbulkan masalah dengan Belanda yang berada di Kalimantan ketika itu.  Mereka senang dengan kehadiran pemerintahan Raja Brooke di Sarawak yang  keluarga Brooke ini ialah warganegara British.  Pada tahun 1888 pula, kuasa dan pengaruh British ke atas Sarawak dimaterai dalam perjanjian naungan dengan kerajaan Brooke.  Perjanjian ini membolehkan British menguasai hal ehwal hubungan luar negara dan pertahanan Sarawak.

Selepas itu, British memberi kebebasan kepada pemerintahan Brooke mentadbir Sarawak sehingga pemerintahan Raja Vyner Brooke. Pada era Vyner Brooke ini, British menunjukkan usaha untuk menguasai Sarawak kerana melihat pentadbiran Brooke tidak lagi sesuai ketika itu.

Usaha menguasai Sarawak diteruskan semasa Perang Dunia Kedua. Idea British mewujudkan kawalan langsung terhadap Sarawak membawa kepada usaha untuk menyatukan Sarawak (termasuk Sabah dan Brunei) dengan Tanah Melayu menerusi penubuhan Malayan Union. Namun, idea ini tidak dijalankan, dan idea Malayan Union hanya direncanakan untuk diperkenalkan di Tanah Melayu, manakala Sarawak akan menjadi koloni British.

Ketika itu, Raja Vyner Brooke telah menubuhkan kerajaan sementara di London di bawah pimpinan anak saudara beliau, iaitu Anthony Brooke. Kerajaan sementara itu juga ditubuhkan untuk membincangkan soal penyerahan Sarawak kepada British. Namun demikian, Anthony Brooke bersama-sama ahli dalam kerajaan sementara itu menolak cadangan ini. Pihak British kemudiannya merujuk semula hal ini kepada Raja Vyner Brooke tentang penolakan ini.  Akhirnya Raja Vyner Brooke membubarkan kerajaan sementara itu, dan mengambil keputusan untuk menyerahkan Sarawak kepada British.

Persetujuan ini melegakan British, dan langkah seterusnya dilakukan oleh British dengan kerjasama Raja Vyner Brooke mendapat Sarawak menerusi undang-undang.  Langkah pertama dilakukan adalah mendapat persetujuan ahli peribumi Majlis Tertinggi Sarawak tentang penyerahan Sarawak kepada British.  Raja Vyner Brooke menghantar Setiausaha Sulit beliau, iaitu Gerard MacBryan ke Sarawak untuk mendapatkan tandatangan ahli peribumi ini yang terdiri daripada Datu-Datu.  Beliau telah berjumpa seorang demi seorang golongan Datu ini, dan Datu Patinggi Abang Abdillah mengesyaki tindakan MacBryan ini cuba menyogok para Datu ini untuk mendapat tandatangan mereka tentang penyerahan ini. Semasa lawatan Mac Bryan ini, beliau juga membawa sejumlah wang untuk diberikan kepada para Datu ini dengan alasan untuk membayar elaun mereka semasa perang.

Seterusnya Parlimen British di London mengesyorkan kepada Setiausaha Tanah Jajahan untuk membuat tinjauan di Sarawak. Cadangan ini telah diterima oleh Setiausaha Tanah Jajahan, dan pada Mei 1946, Capt. Gammans dan Lt. Colonel Rees-William telah dihantar ke Sarawak untuk membuat tinjauan. Kedua-dua wakil British ini telah pergi ke pelbagai tempat di Sarawak. Tinjauan dilakukan oleh kedua-dua wakil British ini hanya bertemu dengan pemimpin masyarakat yang tidak begitu faham akan implikasi penyerahan tersebut. Oleh sebab itu, terdapat pelbagai pendapat tentang penyerahan daripada yang menyokong demi kemajuan, menyokong dengan syarat, dan menentang kerana Sarawak adalah hak penduduk peribumi.

Setelah itu, cabaran besar bagi British adalah mendapat persetujuan daripada ahli-ahli Council Negeri. Council Negeri adalah dewan perhimpunan bagi penduduk Sarawak daripada pelbagai kaum, termasuk orang Cina.  Tambahan daripada itu, ahlinya juga terdiri daripada kalangan kakitangan Brooke.

Satu sidang Council Negeri telah diadakan pada 15 Mei 1946 bagi mendapatkan persetujuan Dewan tersebut.  British dengan kerjasama Raja Vyner Brooke menjalankan pelbagai tektik untuk menghalang Dewan tersebut menolak usul penyerahan. Antara usaha dilakukan termasuklah meminta pegawai Brooke seperti R. G. Aikman yang menentang penyerahan di Australia agar tidak balik ke Sarawak semasa sidang Dewan tersebut berlangsung. Raja Vyner Brooke juga meletakkan dua pegawainya, iaitu T. Corson dan F. H. Pollard yang condong menentang penyerahan dalam senarai bersara, walaupun belum mencapai umur bersara. Manakala ahli lain dari Sarawak yang datang bermesyuarat dalam Council Negeri ditemu ramah oleh Pemangku Setiausaha Sarawak, J. B. Archer untuk mengundi menyokong penyerahan Sarawak kepada British.

Manakala bacaan dan perbincangan dalam Dewan tersebut pula lebih kepada bahasa Inggeris yang rata-rata tidak difahami sebahagian besar ahli peribumi dalam Dewan tersebut.  Namun, pihak British membenarkan hujah-hujah kedua-dua pihak yang menyokong dan menentang untuk didengar daripada pelbagai bahasa etnik di Sarawak.

Akhirnya persidangan Dewan itu telah membuat pengundian pada bacaan pertama dengan 18 menyokong penyerahan dan 16 menentang penyerahan. Manakala bacaan ketiga pula menyaksikan 19 menyokong penyerahan dan 16 masih tidak berganjak untuk membantah penyerahan. Kalau mengikut bilangan ini, maka British telah mendapat sokongan untuk menjadikan Sarawak sebagai koloni baharunya.

Namun demikian, pihak yang menentang penyerahan mempertikaikan proses pengundian yang dianggap mengelirukan. Hal ini kerana, mereka mendapati bahawa jumlah ahli peribumi yang menentang penyerahan lebih ramai daripada ahli peribumi yang menyokong. Hal yang sedemikian ini menunjukkan bahawa majoriti penduduk Sarawak ketika itu menentang penyerahan tersebut.  Jikalau dikeluarkan ahli bukan peribumi, undi wakil peribumi yang menentang penyerahan adalah 13 dan ahli peribumi yang menyokong pula, 11. Walau bagaimanapun, bantahan dan hujah pihak menentang penyerahan ini tidak dihirau oleh British.

British pula memainkan isu perkauman dengan mengatakan ahli peribumi dalam Council Negeri dikuasai oleh orang Melayu. British mengguna segala daya untuk menjayakan usaha penyerahan ini.

Akhirnya, 1 Julai 1946, telah diisytiharkan sebagai hari penyerahan dan pada masa sama, status Sarawak bertukar kepada status jajahan mahkota. Pada tarikh itu juga C. W. Dawson dilantik sebagai Pemangku Gabenor. Gabenor pertama, iaitu Charles Arden-Clarke hanya dilantik pada pertengahan Julai 1946.

Perisytiharaan Sarawak menjadi tanah jajahan Mahkota tidak mematikan semangat penentang terhadap penyerahan. Golongan antipenyerahan meneruskan perjuangan mereka untuk menyedarkan penduduk Sarawak tentang implikasi penyerahan terhadap status Sarawak.

See author's posts


Hafiz Jantan tidak mahu isu luar jejas prestasi

KUALA LUMPUR: Jaguh pecut negara Khairul Hafiz Jantan tidak mahu isu di luar trek mengganggu fokus untuk mendapatkan kembali prestasi terbaik selepas pulih sepenuhnya daripada kecederaan.

Atlet berusia 22 tahun yang mula menjalani latihan beberapa minggu lepas, terpalit dengan kontroversi isu perpindahannya dan Muhammad Haiqal Hanafi ke Bukit Jalil bagi menjalani latihan di bawah kendalian Pengarah Teknikal Kesatuan Olahraga Malaysia (KOM), Dwayne Miller.

Bekas raja pecut Asia Tenggara yang ‘rindukan’ catatan peribadinya dan juga rekod kebangsaan 10.18 saat menegaskan, apa-apa jua keputusan bakal dibuat berhubung masa depannya, perlu mengambil kira persetujuan jurulatih Mohd. Poad Md. Kassim.

Dikenali dengan jolokan ‘The Speedy Jantan’, atlet kelahiran Melaka itu tidak mahu menjadi ‘kacang lupakan kulit’, sebaliknya beliau tetap sayang dan menghormati Mohd. Poad sebagai antara faktor beliau berjaya mencipta nama.

“Beliau yang bawa saya dan Muhammad Haiqal raih pingat emas Sukan SEA 2017 dan 2019.

“Bagi saya, banyak perkara perlu dibincangkan bersama dan jangan terus buat keputusan.

“Sebagai atlet, jangan ambil tahu hal luar trek sebab takut prestasi terjejas.“Saya pun baharu kembali selepas kecederaan, tapi apabila ada isu ini, sudah jadi beban buat saya apabila memikirkan perkara tersebut.

“Biar pihak atasan jumpa jurulatih (Mohd Poad) bincang cara baik bagaimana untuk lepaskan saya.

“Saya sudah lama dengan jurulatih Poad, daripada tidak ada apa-apa sehinggalah pecah rekod kebangsaan dan menang Sukan SEA.“ Jadi, tidak boleh tinggalkan begitu sahaja,” katanya.

Majlis Sukan Negara (MSN) dan KOM dalam proses mengumpulkan semua atlet pecut di bawah satu bumbung di Bukit Jalil untuk berlatih di bawah bimbingan Miller bagi memberi fokus terhadap usaha memperkukuhkan kuartet 4x100m negara.

Keputusan itu menyaksikan Khairul Hafiz dan Muhammad Haiqal terpaksa ‘berpisah’ dengan Mohd. Poad yang bertugas di Sekolah Sukan Tunku Mahkota Ismail (SSTMI), Johor kerana jurulatih itu dikatakan tidak mahu berhijrah ke ibu negara.

KOM sebelum ini menjelaskan keputusan meletakkan kedua-dua atlet itu di bawah kendalian Miller bukan berniat ‘merampas’, sebaliknya hanya ingin memberikan yang terbaik.

Sementara itu, Khairul Hafiz yang sedang menjalani latihan bersama atlet pecut elit lain di bawah bimbingan Miller sejak dua minggu lepas, berkata kedua-dua jurulatih itu mempunyai kelebihan dan kekuatan masing-masing.

“Saya ke sini untuk ambil angin baharu, tapi banyak perkara ‘pelik’ pula di luar sana.

“Saya mahu terus fokus untuk dapatkan rentak tahun ini kerana Sukan SEA mungkin pada Disember, dan saya ada banyak masa untuk memperbaiki diri,” katanya. -Bernama

See author's posts


Dua beradik bergaduh hingga jiran hilang nyawa

SIMUNJAN: Pertengkaran antara dua beradik berakhir tragis apabila jiran menjadi korban.

Ketua Polis Daerah Simunjan DSP Wong Tee Kue berkata, menerima panggilan berhubung kejadian sekitar 6.00 petang semalam.

“Satu mayat dijumpai dalam keadaan berlumuran darah tertiarap di tepi jalan di Lubuk Punggur, Simunjan.

“Siasatan awal mendapati berlaku pertengkaran di antara dua beradik itu sebelum abang mengejar adiknya dengan parang,” katanya ketika dihubungi di sini, hari ini.

Wong berkata, ekoran pergaduhan, suspek (adik) yang berusia 45 tahun kemudian mengintai abangnya di tepi semak di pinggir jalan sebelum menetak mangsa yang difikirkan abangnya,  rupa-rupanya jiran suspek.

“Mangsa (jiran suspek) pada ketika itu sedang dalam perjalanan membeli rokok,” kata Wong.

Katanya, mangsa yang dikenali sebagai Sapuwan Mohamat, 63 tahun, dikejarkan ke Pusat Jantung Sarawak dan disahkan meninggal dunia oleh pasukan perubatan.

Mayat mangsa kemudian dibawa ke Hospital Umum Sarawak (HUS) untuk dibedah siasat.

Polis telah menahan suspek untuk siasatan lanjut.

Sehubungan itu katanya, kes telah diklasifikasikan sebagai kes bunuh dan disiasat di bawah Seksyen 302 Kanun Keseksaan.

Oleh Connie Chieng

See author's posts


TYT terima dua kunjungan hormat

TUN Pehin Sri Abdul Taib Mahmud (tengah) menyerahkan sumbangannya kepada PVATM menerusi Tabung Rayuan Hari Pahlawan.

KUCHING: Yang di-Pertua Negeri Sarawak Tun Pehin Sri Abdul Taib Mahmud menerima dua kunjungan hormat di Demak Jaya, di sini, pagi semalam.

Kunjungan hormat pertama adalah daripada Persatuan Veteran Angkatan Tentera Malaysia (ATM) telah diketuai oleh Presiden Persatuan Veteran ATM Sarawak, Jimbau Galau.

Menurut Presiden Persatuan Veteran ATM Datuk Sharuddin Omar, PVATM merupakan antara persatuan sulung di Malaysia dan telahpun menyambut ulang tahun ke-100 tahun penubuhannya sejak 20 Mei 1922 manakala 64 tahun di Sarawak dengan 22 pejabat cawangan di seluruh Bumi Kenyalang yang mempunyai 8,800 keahlian berdaftar setakat ini.

Kunjungan hormat tersebut bertujuan menjemput TYT bagi melancarkan Tabung Rayuan Hari Pahlawan dan dalam masa sama mempelawa orang ramai menyalurkan sumbangan untuk membantu golongan veteran yang memerlukan.

Sejurus selepas itu, TunTaib menerima kunjungan hormat kedua daripada Persatuan Kebangsaan Orang Ulu Sarawak (OUNA) yang diketuai oleh Presiden OUNA, Dato Abu Bakar Abdullah bertujuan menjemput beliau ke Majlis Kenangan Kubu-Kubu dan Pekan-Pekan Bersejarah Baram dan Jemputan Tanam Pokok Kelapa serta Pokok Kayu di Loagan Bunut.

See author's posts


Pencapaian tiga jaguh bina badan membanggakan

KUCHING: Tiga jaguh bina badan negara kelahiran Sarawak, Buda Ak Anchah, 50, Dr Malvern Abdullah, 47 dan Philomena Dexclyn, 39 gembira dapat menyumbang pingat buat negara pada penampilan di Kejohanan Bina Badan Dunia dan Sukan Fizik 2022 di Thailand baru-baru ini.

Kejayaan itu adalah pencetus semangat mereka untuk terus melakar kecemerlangan apabila mewakili negara di temasya Sukan Asia Tenggara (SEA) 2023 yang akan berlangsung di Kemboja.

“Saya berasa cukup gembira sekali kerana berjaya menyumbang pingat pada kejohanan tersebut.

“Apa yang diperoleh ini hasil kerja keras selama ini,” kata Buda pada sidang media ringkas setibanya di Lapangan Terbang Antarabangsa Kuching (LTAK), di sini hari ini.

Malvern Abdullah juga gembira dengan kejayaan diperoleh dirinya dalam kejohanan terbabit.

Menurut Malvern, dia begitu teruja apabila dapat memastikan pingat emas menjadi miliknya.

Philomena Dexclyn juga turut meluah rasa gembira yang tidak terhingga disebalik penampilannya dalam kejohanan tersebut.

“Permulaan yang cukup membanggakan bagi diri saya walaupun sekadar menduduki tempat keempat dalam kejohanan kali ini,” katanya.

Untuk makluman, kejohanan yang berlangsung di Phuket, Thailand dari 6 hingga 12 Disember lalu, Buda Ak Anchah berjaya meraih satu pingat emas dan satu gangsa.

Pingat emas diperoleh menerusi kategori ‘Men’s Master Bodybuilding’ (50-59 Tahun).

Pingat gangsa dari kategori campuran menerusi gandingan dengan Meilaura Dora Jimmy.

Pingat emas Dr Malvern Abdullah diperoleh dalam kategori Men’s Physique Up 160cm dan menduduki tempat keempat dalam kategori campuran bersama gandingan Philomena Dexclyn.

Turut hadir, Datuk Bandar Majlis Bandaraya Kuching Selatan (MBKS), Datuk Wee Hong Seng.

Oleh NICKELYSON LAKUN

Keterangan gambar

Bangga…. Ketibaan tiga jaguh bina badan negara disambut di Lapangan Terbang Antarabangsa Kuching (LTAK) sejurus tamat Kejohanan Bina Badan Dunia dan Sukan Fizik 2022 yang berlangsung di Thailand baru-baru ini.

See author's posts


Pastikan hubungan perdagangan, pelaburan kukuh

MENTERI Kanan, Datuk Seri Mohamed Azmin Ali

KUALA LUMPUR: Kementerian Perdagangan Antarabangsa dan Industri (MITI) komited untuk memastikan ekosistem perniagaannya semakin berkembang kukuh di samping mengeratkan lagi hubungan perdagangan dan pelaburan yang sedia teguh di antara Malaysia dan Vietnam.

Menteri Kanan, Datuk Seri Mohamed Azmin Ali berkata, sebagai pelabur asing kesembilan terbesar, kehadiran Malaysia di Vietnam merupakan trajektori positif untuk perdagangan dua hala dipertingkatkan manakala hubungan pelaburan jelas akan ditempa, menjadikan Vietnam destinasi pelaburan penting khususnya dalam utiliti, pembuatan dan pembangunan hartanah.

“Satu kebanggaan untuk melihat syarikat terkemuka Malaysia melabur dan beroperasi dalam menyumbang kepada kemajuan sosioekonomi dengan cara menyediakan pekerjaan kepada rakyat Vietnam, di samping memanfaatkan peluang luas untuk bersaing di peringkat global.

“Walaupun Covid-19 telah menjejaskan prestasi perdagangan dan perniagaan, namun, memandangkan vaksinasi lengkap populasi dewasa mencatatkan peratusan yang tinggi, kedua-dua negara bersedia untuk peralihan ke fasa endemik dengan sempadan antarabangsa dibuka,” katanya menerusi catatan di laman Twitter.

Beliau bersama-sama Menteri Luar Datuk Seri Saifuddin Abdullah mengiringi Perdana Menteri Datuk Seri Ismail Sabri Yaakob ke Sesi Temu Mesra Perniagaan dengan tiga peneraju industri Vietnam di Hanoi pada Ahad.

Mohamed Azmin berkata perdagangan akan menjadi lebih lancar manakala gangguan terhadap rantaian bekalan dikurangkan.

“Ini ditambah pula dengan Perkongsian Ekonomi Komprehensif Serantau (RCEP) yang akan dikuatkuasakan. Saya juga amat menggalakkan komuniti perniagaan di sini (Vietnam) supaya memanfaatkan peluang akses pasaran diperluas yang ditawarkan kerana ia juga akan menyediakan penyumberan bahan mentah dalam rantau ini pada kos yang kompetitif selain memperkukuh lagi penyepaduan rantaian bekalan,” katanya.

Beliau berkata secara keseluruhan, sesi itu mewujudkan pertukaran pandangan yang sangat baik dengan mendengar perspektif jujur dan berterus terang selain terdapat merit dalam beberapa cadangan membina yang akan diteliti oleh MITI.

Perniagaan Vietnam gembira susulan sempadan antarabangsa antara Vietnam dan Malaysia dibuka semula, kerana ini akan membantu mempercepat pemulihan ekonomi dan menautkan kembali hubungan antara warga selepas dua tahun ia ditutup, katanya.

“Bual bicara itu tertumpu kepada sektor pembinaan, penerbangan dan automotif yang disokong oleh tarikan yang dimiliki kedua-dua negara antara satu sama lain, daripada perdagangan dan pelaburan sehingga kepada pelancongan dan pertukaran budaya,” katanya.

Mohamed Azmin berkata sudah pasti yang perlu diberi perhatian adalah banyak syarikat Vietnam, termasuk ketiga-tiga syarikat peneraju itu, menggaji sejumlah besar rakyat Malaysia di peringkat kakitangan dan pengurusan, dengan kebanyakan rakyat Malaysia menganggap Vietnam sebagai rumah kedua mereka.

“Amat menarik apabila mendengar GAMI Group berminat untuk meneruskan kerjasama dengan syarikat Malaysia dalam projek kenderaan elektrik (EV) di samping VietJet bersedia untuk terbang ke Kuala Lumpur, malah akan menyambung semula perkhidmatan bagi laluan mereka antara Vietnam dan Malaysia mulai 1 April, 2022.

“Hoa Binh Construction Group, pula khususnya, sangat menyokong dan menerima untuk menerapkan elemen alam sekitar, sosial dan tadbir urus (ESG) ke dalam operasi perniagaan dan rancangan pembangunan hartanah mereka,” katanya.

Beliau berkata hubungan tersebut amat menepati Aspirasi Pelaburan Nasional Malaysia yang meletakkan ESG sebagai antara tonggak terasnya.

Sesi perniagaan itu turut menekankan kepentingan bukan sahaja untuk mengekalkan malah mempertingkatkan hubungan perdagangan dengan Vietnam, dengan mengambil kira potensi besar yang menanti untuk dimanfaatkan, serta hubungan sosial dan budaya yang lebih erat yang boleh dijalinkan. – Bernama

See author's posts


80 kontinjen, 2,500 peserta bakal memeriahkan perarakan Gawai 17 Jun ini

KUCHING: Lebih 80 kontinjen terdiri daripada 2,500 peserta dari seluruh pelosok Sarawak dijangka hadir memeriahkan acara Perarakan Gawai bersempena sambutan Gawai Dayak 2023 peringkat negeri pada 17 Jun ini.

Pengerusi Jawatankuasa Penganjur Utama sambutan Gawai Dayak 2023 peringkat negeri Datuk Amar Douglas Uggah Embas berkata, perarakan sambutan Gawai Dayak bertemakan Segulai Sejalai pada tahun ini bakal menampilkan penyertaan daripada pelbagai suku etnik Dayak.

“Masing-masing mengenakan pakaian tradisi dan kita akan berarak sejauh 1.2 kilometer dari Bangunan Tun Jugah ke Tebingan Kuching bermula 3.30 petang.

“Kita juga mengalu-alukan penyertaan daripada suku kaum lain selain Dayak dalam perarakan ini yang akan turut menyaksikan penyertaan kontinjen Bujang Berani,” katanya.

Menurut Uggah yang juga Timbalan kepada Premier Sarawak, perarakan itu dijangka dirasmikan oleh Premier Sarawak Datuk Patinggi Tan Sri Abang Johari Tun Openg.

Jelasnya lagi, pada kali terakhir perarakan ini diadakan adalah pada 2018.

Beliau berkata demikian pada sidang media selepas mempengerusikan mesyuarat jawatankuasa penganjur Sambutan Gawai Dayak 2023 di Pusat Konvensyen Borneo Kuching (BCCK) di sini, hari ini.

Selain perarakan, dua lagi acara utama bagi sambutan tersebut ialah Jamuan Malam Gawai Dayak dan Bazar Gawai Dayak.

Jamuan Malam Gawai Dayak katanya, akan berlangsung pada 7 Jun di BCCK dan dijangka dihadiri Perdana Menteri Datuk Seri Anwar Ibrahim serta isteri Datuk Seri Dr Wan Azizah Wan Ismail.

Turut dijangka hadir ialah Premier Sarawak serta isteri Puan Sri Datuk Amar Juma’ani Tuanku Bujang.

“Memandangkan hos bagi tahun ini adalah Iban, maka komponen kebudayaan utama adalah daripada komuniti Iban bersama dengan Dayak Cultural Foundation dan Majlis Seni Sarawak,” jelasnya.

Turut akan ditampilkan pada jamuan malam itu nanti, Perarakan Ratu Cantik yang terdiri daripada pemenang-pemenang pertandingan Kumang/Dayung Sangon/Keligit 2023 yang diadakan di pelbagai bahagian.

Empat wakil dipilih dari setiap komuniti bagi memperagakan keunikan dan kepelbagaian pakaian tradisi daripada pelbagai kumpulan etnik.

Sementara itu, satu lagi acara utama pada sambutan tahun ini, Bazar Gawai Dayak akan berlangsung dari 16 hingga 25 Jun di pekarangan Dewan Masyarakat Majlis Bandaraya Kuching Selatan (MBKS), Jalan Padungan di sini.

Jawatankuasa penganjur kata Uggah, menyasarkan 200 gerai akan dibuka merangkuki 100 gerai makanan bukan halal, 50 gerai makanan halal, 30 gerai kraf tangan dan 20 gerai lain.

Bazar Gawai Dayak ini akan dilancarkan pada 18 Jun dan dibuka kepada orang ramai dari 5.00 petang hingga 11.00 malam pada hari biasa dan 11.00 pagi hingga 11.00 malam pada hujung minggu.

Selain jualan makanan, minuman dan pelbagai produk lain, pengunjung juga akan dihiburkan dengan persembahan kebudayaan, persembahan kugiran secara langsung dan artis tempatan, pertandingan Kumang dan Keling serta Gawai Idol.

Pada masa sama, Uggah turut menzahirkan penghargaan kepada Kerajaan Negeri atas pemberian geran bagi menjayakan sambutan ini.

See author's posts


Ujian kereta terbang berpemandu pertama di Jepun

Osaka: Ujian penerbangan kereta terbang berpemandu pertama Jepun berjaya dijalankan di barat Osaka pada Selasa.

Kereta terbang satu tempat duduk buatan Lift Aircraft Inc dari Amerika Syarikat itu terbang selama kira-kira 10 minit.

Semasa penerbangan, ia berlegar kira-kira 8 meter di atas tanah dan kemudian dipandu berpusing-pusing, menurut Jiji Press.

Syarikat perdagangan Jepun Marubeni Corp menjalankan ujian penerbangan itu di padang besbol di Osaka Castle Park dengan kerjasama kerajaan bandar dan wilayah Osaka.

Kereta terbang dijangka digunakan secara komersial pada Ekspo Osaka 2025, katanya.

Selepas pendaratan, Masatoshi Kumagai, pengerusi dan ketua pegawai eksekutif firma teknologi maklumat utama Jepun GMO Internet Group Inc. memberitahu pemberita bahawa kereta terbang “akan menjadikan impian manusia sebagai kenyataan.”

“Saya berharap (kereta terbang) akan digunakan secara praktikal di Ekspo dan melakukan yang terbaik,” katanya.

Marubeni dipilih sebagai operator kereta terbang bersama syarikat lain termasuk syarikat penerbangan ANA Holdings Inc dan Japan Airlines.

Penerbangan ujian luar itu akan menyediakan data mengenai tahap bunyi dan kesan angin pada laluan penerbangan yang menghubungkan tapak acara dan parkir kereta terbang di luar bandar raya, selain menimbang langkah-langkah keselamatan, katanya. – Bernama

See author's posts


PELANTAR MINYAK TENGGELAM 101 KRU SELAMAT

MIRI: Seramai 101 kru pelantar minyak laut dalam Velesto Naga 7 berdepan detik cemas apabila pelantar tersebut tenggelam dalam kejadian di perairan Bintulu-Miri, pada Isnin lalu.

ConocoPhillips Sarawak Ltd dalam satu kenyataan memberitahu kejadian itu berlaku sekitar 2.45 petang ketika ia melakukan kerja penggerudian (telaga minyak) di blok Salam 3.

Pelantar berkenaan terletak kira-kira 120 batu nautika dari pantai Bintulu dan sekitar 135 batu nautika dari Miri.

“Pasukan Tindakan Kecemasan kami telah digerakkan (ke Naga 7) dan pihak berkuasa lain yang berkaitan juga dimaklumkan.

“Keutamaan dan perhatian utama kami adalah keselamatan kru dan mengesahkan bahawa semua pekerja telah dipindahkan dari Naga 7.

“Tidak ada kecederaan atau kerosakan persekitaran yang diketahui,” katanya dalam satu kenyataan itu.

Tambah kenyataan itu, pihaknya menekankan bahawa keutamaan mereka tetap pada keselamatan orang dan alam sekitar.

Pada masa sama, punca dan nilai kerosakan sedang disiasat.

Sementara itu, Menteri Pengangkutan Sarawak, Datuk Lee Kim Shin yang juga menteri bertanggungjawab bagi Jawatankuasa Pengurusan Bencana Bahagian (JPBB) Miri, mengesahkan pihaknya sudah dimaklumkan mengenai perkara itu.

“Kesemua 101 kru terbabit dibawa ke Pusat Transit Luar Persisir (OTC) Miri dan diwajibkan menjalani kuarantin selama 14 hari,” ujarnya.

Oleh LIONG CHAI LING

See author's posts


Kemasukan pesakit Covid-19 ke hospital awam meningkat minggu lepas

KUALA LUMPUR: Jumlah kemasukan pesakit Covid-19 ke hospital awam bagi setiap 100,000 populasi berdasarkan kategori pada Minggu Epidemiologi kesembilan 2023 (ME 9/2023) berbanding ME 8/2023 meningkat 33 peratus bagi kategori satu hingga lima, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, perbandingan kes baharu, kes sembuh dan kes kematian Covid-19 antara ME 8/2023 dan ME 9/2023 (26 Feb hingga 4 Mac) menunjukkan bilangan kes baharu meningkat 5.2 peratus (1,367 kepada 1,438 kes), bilangan kes sembuh menurun 8.8 peratus (1,497 kepada 1,365 kes) dan bilangan kes kematian meningkat 300 peratus (dua kepada lapan kes).

“Bagi kes positif Covid-19 yang dipantau Pusat Penilaian Covid-19 (CAC) di seluruh negara pula  menunjukkan penurunan dan perbandingan data CAC fizikal yang dilaporkan pada ME 9/2023 berbanding minggu sebelumnya menunjukkan bilangan kedatangan pesakit ke CAC menurun 12.2 peratus.

“Sementara bilangan kes Covid-19 baharu yang menjalani pemantauan di rumah meningkat 321.7 peratus dan bilangan kes Covid-19 yang dirujuk CAC ke hospital menurun 14.3 peratus,” katanya dalam kenyataan hari ini.

Dr Noor Hisham berkata dari 25 Januari 2020 (ME 4/2020) hingga 4 Mac 2023 (ME 9/2023), kumulatif kes baharu ialah 5,043,626 kes manakala kumulatif kes sembuh sebanyak 4,997,806.

“Purata kes aktif ialah 8,851, kumulatif kes kematian 36,965 dan kumulatif kluster sebanyak 7,172 dengan dua kluster aktif,” katanya.

Selain itu, peratus pengisian katil fasiliti Covid-19 pada ME 9/2023 berbanding ME 8/2023 adalah katil bukan kritikal meningkat satu peratus, katil Unit Rawatan Rapi (ICU) tiada perubahan iaitu kekal pada dua peratus dan peratusan pesakit Covid-19 memerlukan alat bantuan pernafasan (ABP) menurun pada 0.2 peratus.

“Jumlah kemasukan pesakit Covid-19 ke fasiliti kesihatan bagi setiap 100,000 penduduk kekal pada 2.8 peratus pada ME 9/2023 dari 26 Februari hingga 4 Mac berbanding ME 8/2023,” katanya.

Beliau berkata survelan Penyakit Seperti Influenza (ILI) dan Jangkitan Pernafasan Akut Teruk (SARI) bagi Covid-19 oleh Kementerian Kesihatan di lokasi sentinel seluruh negara mendapati 17 sampel ILI dikesan positif COVID-19 dengan kadar positif 2.4 peratus pada ME 9/2023 dan tiada sampel SARI dikesan positif Covid-19 pada minggu sama. – Bernama

See author's posts


Warga emas dikhuatiri hilang

JIKU JUGUONG

MARUDI : Operasi Mencari dan Menyelamat (SAR) seorang warga emas berusia 73 tahun beralamat di Long Moh, Long Lama yang hilang sejak keluar rumah pada Rabu lalu diteruskan semalam.

Sebaik menerima laporan kehilangan mangsa pasukan bomba dan penyelamat Marudi bergegas ke lokasi pada 4.30 petang malam semalam dengan menaiki pacuan empat roda yang mengambil masa lapan sehingga 10 jam dan bergantung kepada keadaan cuaca dan seterusnya menggunakan perahu panjang untuk ke kampung Long Moh.

Menurut kenyataan Pegawai Bomba Miri, PgKB1 Law Poh Kiong operasi tersebut melibatkan empat anggota bomba Marudi yang diketuai PBK II John Anyie, tiga Polid Diraja Malaysia (PDRM) dan 15 penduduk kampung berdekatan.

Dalam pada itu, pasukan SAR dibahagikan kepada tiga kumpulan dengan melakukan pencarian bermula jam 7.00 pagi hari ini di hutan dan sekitar kampung dengan radius pencarian 2-3 kilomter.

Mangsa dikenali Sigau Anyi keluar rumah tanpa diketahui isteri dan anak lelaki mangsa dan sehingga kini mangsa belum lagi dapat d kesan.

See author's posts


Tun Taib angkat sumpah TYT penggal ketiga

PELANTIKAN… Tun Pehin Sri Abdul Taib Mahmud menandatangani surat sumpah pelantikan sebagai Yang di-Pertua Negeri Sarawak bagi penggal ketiga di Dewan Lapau Bangunan Dewan Undangan Negeri semalam. • Foto BERNAMA

KUCHING: Tun Pehin Sri Abdul Taib Mahmud mengangkat sumpah pelantikan sebagai Tuan Yang Terutama (TYT) Yang di-Pertua Negeri Sarawak bagi penggal ketiga, semalam.

Istiadat angkat sumpah yang diadakan di Dewan Lapau, Dewan Undangan Negeri (DUN) Sarawak di sini dimulakan dengan memohon perkenan Yang di-Pertua Negeri Sarawak bagi memulakan istiadat oleh Pendaftar Istiadat Datu Mustapa Han.

Sejurus itu, Premier Sarawak Datuk Patinggi Tan Sri Abang Johari Tun Openg membacakan Surat Cara Pelantikan Yang di-Pertua Negeri Sarawak.

Tun Taib kemudian mengangkat sumpah pelantikan serta menandatangani Surat Angkat Sumpah bersaksikan Hakim Besar Sabah Sarawak Tan Sri Dato’ Abang Iskandar Abang Hashim dan menandatangani Surat Pengisytiharan disaksikan oleh Abang Johari.

Tun Taib mengangkat sumpah pelantikan semula sebagai Yang di-Pertua Negeri Sarawak bagi tempoh dua tahun berkuat kuasa pada tarikh angkat sumpah (1 Mac 2022) setelah diperkenankan oleh Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan menerima Surat Cara Pelantikan di Istana Negara, Kuala Lumpur pada 28 Februari 2022.

Lantikan pertama Tun Taib ke jawatan tersebut adalah pada 1 Mac 2014 manakala lantikan kedua pada 1 Mac 2018.

Terdahulu, Tun Taib menerima Hormat Diraja daripada Pasukan Kawalan Kehormatan Utama Batalion ke-10 Pasukan Gerakan Am (PGA) Sarawak di pekarangan DUN.

Turut hadir isteri Yang di-Pertua Negeri Toh Puan Datuk Patinggi Raghad Kurdi Taib, isteri Premier Sarawak Puan Sri Datuk Amar Juma’ani Tun Tuanku Bujang, Timbalan Premier Datuk Amar Douglas Uggah Embas, Setiausaha Kerajaan Negeri Datuk Amar Jaul Samion serta tetamu kenamaan yang lain.

Oleh NUR AIN OTSMAN

See author's posts